Фаластин ЖАРнинг хатоларини такрорламаслиги лозим | Azon.uz - Ахборот-таҳлилий портал\n1244 17:05 07.10.2019\nЖанубий Африка Республикаси (ЖАР) ва бошқа барча мустамлака давлатлар бошига солинган кулфатларни бугун Исроил ўз амалиётига жорий қилмоқда. У Фаластинда инсон ҳуқуқларини поймол қилиб, ўз манфаатларини илгари суриш учун ирқий бўлиниш ва этник тозалаш сиёсатига зўр беряпти, қачонлардир ЖАРда инглизлар ва голландлар ҳам айни шу усулдан фойдаланган эди.\nТабиийки, Фаластин озодлик дискурсида ЖАРдаги апартеидга қарши оммавий кураш тўғрисида ҳам сўзлар бор, «Фаластин бойкот, ажралиш ва санкциялар» ҳаракати ҳам шу кураш модели атрофида ташкиллаштирилган.\nТаъкидлаб ўтиш жоиз, ЖАРда юз йиллаб давом этган голланд ва инглиз мустамлакачилиги ҳамда апартеидни йўқ қилиш йўлидаги курашлар мақтовга сазовордир. Уларнинг бошига сон-саноқсиз уқубатларни солганларни охир-оқибат мағлуб этиш тарихий жасорат ва фаластинликлар учун ижобий мисол ҳисобланади.\nАммо ЖАР тажрибасидан фойдаланишга шошилишда фаластинликлар иккита жиддий хатога йўл қўймоқда.\nБиринчидан, фаластинликлар кўпинча ЖАРдаги апартеидга қарши кураш йўлларини нотўғри талқин қилишади ва бунга муттаасибларча ёндашишади. Иккинчидан, фаластинликлар ва уларнинг тарафдорлари апартеид расман бекор қилиниши билан Жанубий Африка Республикасида автоматик равишда демократия ва тенгликнинг янги асри вужудга келган деб ҳисоблашади.\nБундай тушунчалар эса шунга ўхшаш ҳуқуқий ғалабага эришиш Фаластиннинг барча муаммоларини ҳал қилиши ва ягона давлат ечими учун йўл очиши мумкинлиги ҳақидаги нотўғри тахминларга олиб келади.\nТарихга мурожаат қиладиган бўлсак, апартеид тизими емирилгандан кейин ЖАР халқлари қаршисида пайдо бўлган биринчи муаммо бу зулм ва тазйиққа асосланган режим куллари узра янги бир миллатни барпо этиш бўлган.\nЖАРлик олимлар Наим Жинаҳ ва Салим Велли томонидан ёзилган «Этник миллатчилик чегараларидан ташқарида: Жанубий Африка Республикаси тажрибаси» асарида жумладан шундай дейилади: «Мустамлакачилар ва мустамлака давлатлар учун ягона келажак фақат янги бир миллатни шакллантиришга эришилганда пайдо бўлади. Шундай экан, янги бир миллат қатламини шакллантиришни иккинчи даражага қўйиш ёки бу жараёни кечиктиришга уриниш даҳшатли хато бўлган бўларди. Бу хато бир вақтлар ЖАРнинг янги даври ҳукумати томонидан амалга оширилди, энди эса улар шу хатонинг бадалини тўламоқда».\nДарҳақиқат, ЖАРдаги апартеиддан кейинги ҳукуматлар бирдамлик ва диверсификацияга алоҳида эътибор қаратган бўлсалар-да, миллатни бирлаштириш учун бу етарли эмас эди.\nЙоханнесбург университетининг жамоатчилик, катталар ва ишчилар таълими кафедраси тадқиқотчиси Энвер Мотала таъкидлаганидек, «ЖАРда апартеид қонун йўли билан бекор қилингандан кейин янги ҳукумат конституцияда либерал демократия, инсон ҳуқуқлари ва ҳатто давлат рамзларигача мустаҳкамлаб қўйди, аммо ижтимоий тузилиш ва тарихан илдиз отган ҳокимият схемаси эса эътибордан четда қолаверди».\nБуни ўша давр сиёсий идеалида демократияни жорий қилиш орқали давлат ва миллатни шакллантириш мумкин деб ҳисоблангани билан ҳам изоҳлаш мумкин. Таниқли журналист ва сиёсатшунос Карима Браун таъкидлаганидек, 1994 йилдаги демократик ютуқ фақат демократияни чуқурлаштириш, ҳамманинг тенглигини тарғиб қилиб, ирқчиликка қарши тартибни қуришдан иборат эди.\nЖаҳон банки яқинда ўтказган тадқиқотда ЖАР дунёдаги энг иқтисодий тенгсиз мамлакат сифатида эътироф этилган. Бу айни ҳақиқат. Чунки демократик тарзда сайланган ЖАР ҳукумати 1994 йилдан кейин амалиётга татбиқ қилган ҳамда мамлакат ҳудудида ҳамон ўз мавқеини салқаб қолган нео-колониал кучларга алоқадор иқтисодий модел айни шу асосда қурилган.\nБир сўз билан айтганда, апартеиднинг тугатилиши ЖАРда синфий шаклланиш ва ҳокимият муносабатларини ўзгартира олмади, чунки апартеиддан кейинги даврда ҳам барча демократик ислоҳотларга қарамай давлатдаги синфий характер сақланиб қолди ва ЖАР жаҳон бозоридан четда қолаверди.\n«Ирқчиликка асосланган камситувчи қонунлар олиб ташланган бўлса-да, жамиятдаги тенгсизлик 1994 йилдагига қараганда баттарроқ авж олса олдики, асло камайгани йўқ. Анъанавий оқ капиталистлар, глобал капиталистлар, қора ўрта синф қатлами ва бошқалар бугунги кунда кўпчилик ҳисобидан фойда олишда давом этмоқда», – дейди Валли.\nАфрика-Яқин Шарқ маркази тадқиқотчиси Маҳлазе Мипя ЖАР ҳукумати ер қора танлилар учун нимани англатишини тушунишга қодир эмаслигидан шикоят қилганди. Зеро, ер қора танли ЖАРликлар учун ўзига хослик, мероснинг ажралмас қисми ва ўз тарихининг асло воз кечиш мумкин бўлмаган дурдона парчаси демакдир.\nШу сабабли ЖАР халқлари пост-апартеид даврда ер ўзларига қайтарилишини кутишган эди, аммо Африка миллий конгресси йиллар давомида бу истакни амалга оширишдан қочиб келди. Бу ҳаракат билан конгресс чет эл сармояси ва ёрдамидан маҳрум бўлишдан қўрқди десаям бўлади, шу сабабдан ерни оқлардан тортиб олишни эмас, улардан ўзига тегишли бўлган жойларни сотиб олишга интилди. Яқинда ҳукумат компенсациясиз ерларни миллийлаштириш ҳақидаги қонунни қабул қилди. Аммо ҳозирча бу қонуннинг келажаги ҳақида бир нима дейиш қийин.\n«Ер ҳамон мунозарали масалалигича қолмоқда ва токи ҳукумат хорижий сармояларни халқнинг хоҳишларидан устун қўяр экан, бу масала ҳал бўлмайди ҳам», – дейди Мипя.\nШунингдек, ўртада тазйиқлар ва қатағонлар масаласи ҳам бор. ЖАР тажрибаси шуни кўрсатадики, апартеиднинг расмий равишда тугатилиши давлат қатағонлари ва мажбурлашларининг тугашини англатмайди. Гарчи ЖАРнинг хавфсизлик аппарати амалга ошираётган зўравонликлар олдинги даврдан фарқ қилса ҳам, унинг фожиали оқибатлари бир хил.\nШундай экан, фаластинликлар ЖАРдаги апартеидга қарши курашни кўр-кўрона ёқлаш ва унга эргашишдан олдин бугун бу мамлакатда рўй бераётган воқеаларга диққат қилишлари лозим. Зеро, апартеиддан кейинги давлат қурилиши, иқтисодий зулм ва эндемик зўравонлик каби масалаларнинг барчаси Фаластин озодлик стратегиясида диққат билан кўриб чиқилмаса, оқибати ҳалокатли бўлиши тайин.\nАгар Фаластин халқи Тель-Авивнинг апертаид сиёсатини тугатиб, Фаластин ва исроилликлар ўртасида ер ва барча ресурслар тенг тақсимланадиган ёрқин келажакни барпо этишни истаса, ЖАР халқи йўл қўйган хатолардан хулоса чиқариши шарт.\nмусулмонлар Фаластин ЖАР Долзарб Махсус\n362 17:59 26.05.2020\n669 10:25 26.05.2020\n755 14:30 23.05.2020\n930 11:00 23.05.2020\n1764 14:11 20.05.2020


Мустақиллик декларациясидан 24 йил ўтиб мустақиллик яна таҳдид остидами? « Ўзбекистон Халқ Ҳаракати\nМустақиллик декларациясидан 24 йил ўтиб мустақиллик яна таҳдид остидами?\n20 June 2014 - 17:21\nБу саволни Озодликнинг Қурултой эшиттиришида муҳокама қилдик. Қримнинг аннекция қилиниши ва Украина шарқида Россия қўллаб-қувватлаган айирмачиларнинг тўс-тўполони фонида МДҲга оид давлатлар, хусусан Ўзбекистонда ҳам мустақиллик ва ҳудудий яҳлитликни сақлаб қолиш ҳақида турли фикрлар янграй бошлади.\nРоссия ахборот маконида яшаëтган Ўзбекистон аҳолиси ўртасида “Россияга қўшилиш жозибаси” ҳақидаги гап-сўзлар урчигани кузатилади.\nОзодликнинг Қурултой дастури иштирокчиларига кўра¸ бу кайфият 1990 йилнинг 20 июнида Ўзбекистон ССР Олий Кенгаши тарафидан қабул қилинган тарихий ҳужжат — биринчи Мустақиллик Декларацияси руҳига зиддир.\nБундан 24 йил олдин Ўзбекистон парламенти “Биз, Ўзбекистон халқи” сўзлари билан бошланган тарихий ҳужжат — биринчи Мустақиллик декларациясини қабул қилган эди.\n1990 йил 20 июнда қабул қилинган Ўзбекистон Мустақиллик Декларацияси ўша пайтда Олий кенгаш депутати бўлган Ҳалима Худойбердиева ўзи раҳбарлик қилган “Саодат” журналида эълон қилган эди.\nБу декларация қабул қилиниши арафасидаги вазиятни яхши билган ва ўша вақтда собиқ Ўзбекистон ССР Компартиясининг иккинчи котиби бўлиб ишлаган Владимир Анишчев дастуримизда иштирок этиб¸ бу декларацияга ўз вақтида қарши бўлганинини изҳор қилди.\nАнишчев иддаосига кўра¸ ўзбекистонликлар бугун СССРдан ажраганидан аттанг қилмоқда.\nАнишчевнинг эслашича¸ Ўзбекистон раҳбари Ислом Каримов ўша пайтда СССР тарафдори бўлган.\n1990 йили Марказий телевидение мухбири билан суҳбатда Ислом Каримов “Бизга мустақиллик керак эмас¸ биз иккита қоп ичидаги республикамиз¸ ҳолимиз танг бўлади”, деган эди.\nҚурултойда иштирок қилган ўзбекистонлик шоирлар Шукрилло ва Маҳмуд Йўлдошевлар Анишчев иддаоларини рад қилиб¸ “ўзбек халқи бундан 24 йил олдин бўлгани каби бугун ҳам мустақилликни қадрлайди”, деган фикрни айтишди.\nҚурултой эшиттиришини тўла тарзда мана бу ерда тинглаш мумкин.


Миллий анъаналар жиллоси – Сурхон тонги\nБош саҳифа / Маданият / Миллий анъаналар жиллоси\nИюл 27, 2018\tМаданият Изоҳ қолдириш 850 Кўрилди\nИстиқлолимиз барча соҳалар қаторида унутилиб кетаёзган миллий анъаналаримизга, халқ ҳунармандчилигига ҳам янгидан жило бағишлаяпти. Бойсунлик қўли гул ҳунармандларнинг ишлари алоҳида эътирофга лойиқ.\nМафтуна Азизова – тумандаги “Ҳунармандлар” маҳалласидан. Бу ёш гиламдўз қиз нафақат Бойсун, балки вилоятимиз, республикамиздаги кўплаб таниқли устоз ҳунармандларнинг эътиборини қозониб улгурди.\nКўплаб танловларда ғолибликни ҳам қўлга киритди. Жумладан, 2013 йилда “Юрт келажаги” республика танловида 1-ўринни, 2014 йилда қўшни Тожикистонда ўтказилган “Диёри ҳусн” фестивалида 1-ўрин, 2016 йилда Қирғизистонда ўтказилган “ОYMO” фестивалида эса совриндор бўлди. Унинг хизматлари янада эътироф этилиб, жорий йил Президентимиз фармонига кўра, “Шуҳрат” медали билан тақдирланди.\n— Қишлоғимиз — қўли гул ҳунармандлар маҳалласи. Болалигимда онам маҳалладаги хотин – қизлар билан жам бўлиб, турли рангларда бежирим гиламлар тайёрлашарди, — дейди Мафтуна Азизова гиламдўзлик ҳунарига бўлган қизиқиши ҳақида жўшиб сўзларкан. — Ёшлигимдаги кўп вақтларимни онамнинг иш жойида ўтказар эдим. Дастлаб матоларни табиий бўёқлар билан бўяш билан катталарга ёрдам берган бўлсам, кейинчалик иплардан турфа манзаралар, ҳайвончалар ясардим ва сўнгра тўққиз ёшимдан бошлаб мустақил тарзда гилам тўқишни бошладим.\nГиламдўзлик санъати жуда қадимий. Балки инсоният билан тенгдошдир, ёки тарих илми мутахассислари таъкидлаганидек, неолит даврида юзага келгандир. Аммо бир нарса ҳақиқатки, азалдан халқимиз турфа хил гиламлар тўқиб келган. Номлари ҳам ўзига хос ифода этилади…“Ғажари”, “Қолин”, “Қурбақа пишти”, “Чумчиқи”, “Ой”, “Қўчқоршоҳи”, “Оқин”, “Тўдагул”, …\nЭътиборлиси, ёш ҳунарманднинг саъй-ҳаракатлари туфайли гиламдўзликнинг унутилаёзган анъаналари, номлари қайта юз очаётир. Мафтуна тўқиётган гиламларни кузата туриб, уларни қўли гул, кўп йиллик тажрибага эга ҳунарманд яратган, дея хаёлга боришингиз тайин.\nУ ўзининг мўъжазгина иш жойида нафақат гиламдўзлик билан шуғулланади, балки шогирд лари билан турли либослар, турфа миллий буюмлар яратади. Ёш иқтидор эгаси гиламдўзлик ҳунари билан асрлар оша қадим Бойсун элида обрў-эътибор қозонган, шуҳрат топган сулоланинг бешинчи авлоди. Қолаверса, ҳунарманд элининг ҳаққига айтиладиган достон ҳадеганда тугамайди. Айтган, битган гапимизга гап улаш учун энг мақбул йўл — Мафтунанинг ижод намуналарини кўриб, топиб томоша қилиш ва ҳайрат туйиш.\nОлдинги Тадбиркорликга кўмак\nКейинги Ўзбекистон аёли саксонда ҳам китоб ўқийди


18:50 / 24.11.2017\nМиллий авиакомпания билан имзоланган ҳамкорлик натижасида жорий қилинган CLICK тизими орқали авиачипталарга тўловларни амалга ошириш имконияти сабаб ушбу хизматлар янада қулайроқ ва тезроқ бўлди. www.uzairways.com сайтидаги барча жараёнлар бутунлай автоматлаштирилган бўлиб, авиачипталарни нафақат бронлаш, уларга саноқли сонияларда тўловни амалга ошириб, харид қилиш имконини ҳам беради.\nЯқин давр ичида ўзининг 26 йиллигини нишонлайдиган “Ўзбекистон Ҳаво Йўллари” авиакомпанияси ҳозирги кунга келиб ўнлаб мамлакатларни ва юзлаб шаҳарларни боғлаб, миллионлаб саёҳатчиларга ишончли хизматларни кўрсатиб келмоқда. Охирги пайтларда мамлакатимиздаги халқаро ва ички туризм ривожлантирилишига берилаётган диққатни эътиборга олганимизда эса, CLICK орқали тўлаш имкони ушбу йўналишда навбатдаги дадил қадам бўлганини ишонч билан айтишимиз мумкин.\n“Ушбу ҳамкорликнинг бошланиши ва авиачипталарнинг CLICK тизими орқали онлайн харид қилиш имкониятининг жорий қилиниши замонавий АКТ ечимлар кўплаб жараёнларни осонлаштиришини ва янги имкониятларнинг яратилишини яна бир бор яққол тасдиқламоқда. Барча Ўзбекистон аҳолисига шундай имконият яратганимиздан мамнунмиз ва фойдаланувчиларимиз ушбу хизматни қулай ҳисоблашади, деб ўйлаймиз”, - деб таъкидлади CLICK компаниясининг Бош директори Улуғбек Рустамов.\nЎзбекистон ҳаво йўллари CLICK


Пора беришдан қайтиб, вақт борида 720 cоат ичида ўзингни ҳам, бошқаларни ҳам бу иллатдан қутқар!- Kruz.uz\nПора беришдан қайтиб, вақт борида 720 cоат ичида ўзингни ҳам, бошқаларни ҳам бу иллатдан қутқар!\n00:38, 25.10.2018 983 0 Жамият\nҲар бир давлат тарихида янги жамиятга ўтишда, афсуски, коррупция ва жиноятчилик каби жирканчҳодиса билан бирга юз берган. Ушбу турдаги жиноятчиликнинг ўсиши нафақат ислоҳотлар йўлига жиддий тўсиқ, балки давлатимиз ўз олдига қуйган мақсадларга эришишга ҳам қарши бевосита таҳдид тўғдиради.\nБугун ушбу коррупция жиноятининг бошланишига сабаб бўладиган бўлган, яъни коррупциянинг илдиз отишига олиб келадиган хавфли жиноят, яъни пора бериш жинояти, унга тайинланадиган жазо ва ушбу жиноятнинг зарарли оқибатлари ва олдини олиш учун килинадиган чоралар ҳақида сўз юритамиз. Дастлаб ушбу жиноят тушунчаси ва жазо чоралари ҳақида тўхталамиз.\nПора бериш жиноятига жавобгарлик Ўзбекистон Республикаси Жиноят кодексининг 211-моддасида назарда тутилган бўлиб, пора бериш яъни давлат органи, давлат иштирокидаги ташкилот ёки фуқароларнинг ўзини ўзи бошқариш органи мансабдор шахсига мазкур мансабдор шахснинг ўз хизмат мавқеидан фойдаланган ҳолда содир этиши лозим ёки мумкин бўлган муайян ҳаракатни пора берган шахснинг манфаатларини кўзлаб бажариши ёки бажармаслиги эвазига қонунга хилоф эканлигини била туриб бевосита ёки воситачи орқали моддий қимматликлар бериш ёки уни мулкий манфаатдор этиш, —энг кам ойлик иш ҳақининг эллик бараваридан юз бараваригача миқдорда жарима ёки икки йилдан беш йилгача озодликни чеклаш ёхуд беш йилгача озодликдан маҳрум қилиш билан жазоланади.\nа) такроран, хавфли рецидивист ёки илгари пора олиш ёки пора беришда восситачилик қилиш жиноятларни содир этган шахс томонидан;\nПора бериш, мансабдор шахснинг ўз хизмат мавқеидан фойдаланган ҳолда содир этиши лозим ёки мумкин бўлган муайян ҳаракатни пора берган шахснинг манфаатини кўзлаб бажариши ёки унинг мулкий манфаатдор этилишида ифодаланади.\nМақолани бежизга “Пора бериш жамият кушандаси: Пора беришдан қайтиб ўзингни ҳам бошқаларни ҳам ушбу иллатдан қутқар.” деб номламадик. Сабаби, пора берган шахс ўзи пора бергани учун жиноят қилади, пора олган шахсни жиноят қилишга ундайди, яъни мансабдор шахсларни ўз вазифаларидан ноқонуний, моддий манфаат кўришга ўргатади ва пора олган шахсни бошқалардан ҳам пора талаб қилишига сабаб бўлади. Пора олишга қизиқтиради.\nЭнг ачинарлиси, жамият ва давлат бошқарув тизимига салбий таъсир килиб, ривожланишга катта тўсиқ бўлади.\nКоррупцияга қарши курашиб, уни йўқотмоқчи эканмиз, аввало пора бериш жиноятининг олдини олишга қаратилган чораларни ҳам кучайттиришимиз керак. Пора олувчиларга қарши чоралар қўллаш билан бирга унга шароит яратиб бераётган омилларни олдини олиш тадбирларини биргаликда олиб бориш ўз самарасини беради.\nКўп ҳолларда бу каби жиноятлар қонунларни билмаганлик, билсада қўлланиладиган жазо чоралари ҳақида маълумотга эга эмаслик туфайли содир қилинмоқда.\nҚонунда, агар пора бериш жиноятини содир қилган шахс, унга пора сўраб товламачилик қилинган бўлса ва ушбу шахс жиноий ҳаракатлар содир этилганидан кейин бу ҳақда ўттиз сутка мобайнида ўз ихтиёри билан арз қилса, чин кўнгилдан пушаймон бўлиб, жиноятни очишда фаол ёрдам берган бўлса, у жавобгарликдан озод этилади. Бундан мақсад, фуқароларни ушбу жиноятга қарши курашишга жалб қилиш ва келгусида ушбу жиноятнинг олдини олишга қаратилган.\nХулоса ўрнида, Сизларга қуйидагича мурожаат қиламиз:\nКимдир пора бериш содир этган бўлса, ҳали ҳам кеч эмас\n30 сутка ичида ҳуқуқни мухофаза килувчи органларга хабар бериб, ушбу иллатни батамом йўқотишга ўз ҳиссангизни кўшинг ва ўзингизни жазодан озод қилиб, жамият кушандаси бўлишдан қочинг!\nҲурматли фуқаролар, пора бериб ҳаммадан олдиндаман, биринчиман деб, ҳаммадан орқада қолаётганингизни унутманг!!!\nБошқа шахсларнинг давлатга ва қонунларга бўлган ишончини сўндиради. Пора бериш бошқаларни ҳам пора беришга ундайди, пора берувчиларни ва пора олувчиларни купайтиради, шуниси билан хавфли. Пора бериш пора берувчиларни кўпайтиради деганимиз пора берган одамнинг иши тез битгандан сўнг бошқалар ҳам шу йўлни танлайди.\nПора берувчилар бўлмаса, пора олувчилар ҳам бўлмайди. Пора берувчилар бўлса пора олувчиларни пайдо қилади.\nПора бериш ўзингни нотўғри йўлдан юришга ўргатиш, тўғри йўл бўлиб, ундан юрмай, пулга, порага ишониб нотўғри қадамни одат қилиш. Бу эса келажакни бузиш дегани. Осон эришилган нарса осон йўколади.\nҚорақалпоғистон Республикаси давлат солиқ бошқармаси Соликқа оид ҳуқуқбузарликлар билаш ишлаш шўъбаси бош инпсектори С.Сырғабаев


UzNews - "Пахтакор" стадионида майдонга тош отган 16 нафар мухлис 15 суткага қамалди\n"Пахтакор" стадионида майдонга тош отган 16 нафар мухлис 15 суткага қамалди\nСтадионда жамоат тартибини бузган 47 нафар шахслар аниқланган.\nТошкент шаҳар ИИББ\nЎзбекистон мезбонлик қилаётган 23 ёшгача бўлган футболчилар ўртасидаги Осиё кубоги мусобақасининг чорак финал босқичида Ўзбекистон терма жамоаси Ироқ терма жамоасига қарши баҳс олиб борди.\nАввал хабар берганимиздек, ушбу учрашувда мухлислар томонидан майдонга қарата тош отилди. Натижада мухлислар томонидан отилган бетон парчаси UzNews.uz фотомухбирига келиб теккани ҳақида хабар берган эдик. Ушбу ҳолат бўйича Тошкент шаҳар ИИББ майдонга қаттиқ жисм улоқтирган 47 нафар мухлисни қўлга олди.\nЖорий йилнинг 11 июнь куни соат 21:00 да "Пахтакор" стадионида Осиё кубоги ўйинлари доирасида 23 ёшгача бўлган футболчилардан иборат Ўзбекистон ва Ироқ терма жамоалари ўртасида футбол учрашуви бошланган. Ўйиннинг 12 дақиқасида учрашув ҳаками томонидан Ўзбекистон терма жамоасининг дарвозабонига қизил карточка кўрсатилиб 11 метрлик жарима тўпи белгиланганда, мухлислар норози бўлиб, стадионга ташриф буюрган айрим томошабинлар пластмасса сув идиши ва стакан, оёқ остидаги бетон парчаларини стадионга улоктирган.\nНатижада стадионда хизмат олиб бораётган UzNews.uz фотомухбири, фуқаро 1992 йилда туғилган Ж.С. қорин бўшлиғидан жароҳат олган. Унга зудлик билан тиббий ёрдам кўрсатилган, унинг аҳволи яхши бўлганлиги сабабли шу куни касалхонадан чиқиб кетган.\nМазкур ҳолат юзасидан Тошкент шаҳар ИИББ томонидан текширув ўтказилмоқда. Текширув давомида жамоат тартибини бузган 47 нафар шахслар аниқланиб, уларнинг 6 нафари: 1998 йилда туғилган А.Фахриддин, 1991 йилда туғилган Т.Сарвар, 1984 йилда туғилган Б.Тўхтамурод, 2003 йилда туғилган Ж.Бехзод, 2002 йилда туғилган В.Мехрож, 1998 йилда туғилган Х.Аброрларга суд томонидан 15 сутка маъмурий қамоқ жазоси тайинланди. Бундан ташқари 10 нафар фуқаро 10 сутка маъмурий қамоқ, 3 нафари жарима жазосига тортилган, 28 нафарига нисбатан суриштирув давом этмоқда.\nШунингдек, фуқаро Ж.С. унга нарса отган шахсга нисбатан даъвоси йўқлигини маълум қилган ва ариза ёзишдан бош тортган.\nТошкент шаҳар ИИББ томонидан ўтказилган текширув давомида 1984 йилда туғилган Б.Т. томонидан отилган бетон парчаси фуқаро Ж.С.га текканлиги аниқланган. Бироқ Ж.С. ушбу фуқаорга нисбатан даъвоси йўқлигини маълум қилиб ариза ёзишдан бош тортган. Суд томонидан Б.Т.га нисбатан 15 сутка маъмурий қамоқ жазоси тайинланган.\n#Осиё кубоги#ИИББ#Пахтакор#Тош бўрон


Jamiyat sof foydasi, dividentlar, sof foydaning muayyan qismini rivojlantirishga yonaltirish bo'yicha tushuntirilishi va iqtisodiy asoslari » Andijon Dori-Darmon AJ\nBu yerdasiz: » Boshqaruv » Ochiq ma'lumotlar » Jamiyat sof foydasi, dividentlar, sof foydaning muayyan qismini rivojlantirishga yonaltirish bo'yicha tushuntirilishi va iqtisodiy asoslari\nBoshqaruv / Ochiq ma'lumotlar 25-12-2016, 16:15 588\n«Andijon Dori-Darmon» акциядорлик жамиятининг соф фойдаси, дивидендлар миқдорининг асосланиши, соф фойданинг муайян қисмини АЖни ривожлантириш эҳтиёжларига йўналтириш бўйича тушунтирилиши ва иқтисодий асосланиши бўйича\n«Andijon Dori-Darmon» aksiyadorlik jamiyatида, жамият акциядорларининг 2016 йил 4 июндаги умумий қарори билан, “Дивиденд сиёсати тўғрисида”ги низом тасдиқланган бўлиб, унга асосан дивиденлар тўловига соф фойдани 30 фоизидан 70 фоизигача қаратилишни мақсад қилган. Қолган маблаглар ишлаб чикаришни ривожлантиришга 20 фоизидан 50 фоизигача йўналтирилиши белгиланган.\nЖамиятни кузатув кенгаши томонидан акциядорлик жамиятлари фаолиятини самарадорлигини ошириш ва корпоратив бошкарув тизимини такомиллаштириш бўйича йиғилиш карорига асосан, дивиденд тўловларини тавсия қилинаётган миқдори белгиланади. Йил якунлари бўйича Жамият Кузатув кенгашини дивиденд тўловлари бўйича тавсиялари амалдаги қонунчиликка мувофиқ акциядорларни умумий йиғилишига такдим этади ва буни асосида акциядорлар йиғилиши якуний қарор қабул қилинади.\nДивидендлар микдори ва уларни тўлаш хакидаги қарор акциядорлар умумий йиғилишида кабул килинади. Дивиденд микдори Кузатув кенгаши тавсия қилган микдордан юкори бўлиши мумкин эмас.\nЖамият капиталлаштиришни ўсишини акциялардан даромад олиш бўйича акциядорларни мулкий манфаатларини қаноатлантиришни асосий усули деб хисоблайди.\nДивиденд сиёсати акцияларни бозор қийматини ошириш максадида Жамият даромадини истеъмол қилинаётган ва капиталлаштирилаётган қисмлари ўртасидаги мутаносибликни оптималлаштиришга қаратилган.\nЮқоридагиларни инобатга олиб, ҳамда жамиятнинг акциядорларининг ҳуқуқларини таъминлаш ва стратегик хорижий инвесторларни жалб этиш мақсадида, жамиятнинг соф фойдаси тақсимот этилган.\nШунга кўра 2016 йил якуни бўйича барча мажбурий тўловлардан сўнг, олинган 418991,1 минг сўм миқдоридаги соф фойдадан:\n-5,0 фоизи яъни 20949,6 минг сўмини жамиятнинг захира фондига;\n-40,08 фоизи яъни 167910,84 минг сўмини акциядорларга йиллик дивиденд тўлашга;\n-49,42 фоизи яъни 207086,06 минг сўмини жамиятнинг тақсимланмаган фойдаси ҳисобига, келгусида жамият устав фондини ошириш учун;\n-5,5 фоизи яъни 23044,6 минг сўмини жамият кузатув кенгаши, тафтиш комиссия ва бошқарув хайяти аъзоларини рағбанлантиришга ажратилган.\nЖамиятнинг 03.06.2017 йилда акциядорлар умимий йигилиш карорига ажратилган (хар Бир акцияга 363 сумдан) дивиденд таксимоти тугрисида маълумот.\nZhamiyat-03062017.pdf [83,93 Kb] (cкачиваний: 0)скачать dle 10.3Скачать игры для Android


Мухожирга Россия худудидаги хайдовчилик гувохномаси керакми?\n10.12.2020 Россияда хайдовчилик гувохномалари масаласи 1968 йилда йул харакати тугрисидаги Вена Конвенцияси билан тартибга солинади. Унга кушилган барча мамлакатларга уз худудларида бошка иштирокчи мамлакатларнинг миллий худудларидан фойдаланишга рухсат берилади. Россия, Узбекистон, Тожикистон ва Киргизистон хам ушбу Конвенция иштирокчилари, шу сабабли ушбу мамлакатлардан келган мухожирлар Россияда узларининг миллий хайдовчилик гувохномаларидан фойдаланишлари мумкин. Хеч булмаганда,улар чет элликлар хисобига киради. Россия фукаролигини олгандан сунг, гувохномани хам рус тилига узгартириш керак булади ва бунинг учун Россия Федерациясида имтихон топширилади. Агар чет эл фукароси хайдовчилик гувохномасига эга булмаса ва Россияда гувохнома олишни хохласа,у имтихондан утиши ва Россия гувохномасини олиши керак.


Болхонадан топилган ваза €16,2 млн.га сотилди | Ўзбекистон ва жахон янгиликлари\nБолхонадан топилган ваза €16,2 млн.га сотилди\nЎзбекистон 14 июнь 9:15 490\nВазанинг нархи кутилганидан ортиқ бўлди. Ташкилотчилар уни бор-йўғи 500-700 минг еврога сотмоқчи эдилар.\nХитойнинг XVIII асрдаги Цин династиясига тегишли вазаси сешанба куни Париждаги Sotheby’s савдоларида 16 миллион 200 минг еврога сотилди. Қимматбаҳо фарфор идишини франциялик оила ўз уйининг болхонасидан топиб олди.\nОливье Вальмье, аукцион ташкилотчиси:\n“Ушбу оила Парижга электричкада келишди, кейин метрога ўтиришди, бизнинг иншоотгача қолган йўлни пиёда босиб ўтишди. Хонага кириб столимга ушбу вазани қўйишди. Ичидаги буюмни кўриб роса ажабландик. Аммо кейин унинг ҳақиқийлигини ҳам текшириб кўрдик”.\nВазанинг баландлиги 30 см бўлиб, унда қушлар, кийиклар ва бошқа ҳайвонлар чизилган. Идишда хитой императори Цяньнлуннинг муҳри ҳам бор.\n“Муҳрдан кўриниб туриптики, ушбу идиш антиқа, у Хитой императори учун яратилган”.


“Шўртаннефт ва газ қазиб чиқариш” заводида ёнғин келиб чиқди. Қурбон бор | Qalampir.uz\n“Шўртаннефт ва газ қазиб чиқариш” заводида ёнғин келиб чиқди. Қурбон бор\nЖамият\t01 Июль 18:23 5284\nҚашқадарё вилоятидаги “Шўртаннефт ва газ қазиб чиқариш” заводида ёнғин келиб чиқди. Бу ҳақда Ўзбекистон Фавқулодда вазиятлар вазирлиги юзага келган вазият тўғрисида расмий маълумот берди.\nМаълум қилинишича, бугун, 1 июль куни соат 13:05 да Қашқадарё вилояти Ғузор тумани “Қоракўл” МФЙда жойлашган “Шўртаннефт ва газ қазиб чиқариш” бошқармасига қарашли пропан-бутан аралашмасини олиш цехида ёнғин содир бўлган.\nҲолат юзасидан вилоят Фавқулодда вазиятлар бошқармаси ҳамда “Шўртаннефтгаз” МЧЖ, “Шўртангазкимё” мажмуасининг 10 та ёнғин қутқарув экипажлари зудлик билан воқеа жойига етиб борган. Қутқарувчилар томонидан олиб борилган тезкор ҳаракатлар натижасида ёнғин тўлиқ бартараф этилган.\nАммо, ушбу ҳодиса оқибатида корхонада фаолият юритган 1 нафар фуқаро вафот этган. Шунингдек, цехнинг 2 нафар ишчи-ходими енгил тан жароҳати олиб, уларга амбулатор тиббий ёрдами кўрсатилган ҳамда уйига жавоб берилган. Ёнғиннинг сабаби ва моддий зарари аниқланмоқда.\n02 Август 13:59 31731\n03 Август 15:51 24752\n03 Август 13:06 23151\n04 Август 12:37 20032\n03 Август 15:01 19643


Ўзбекистон Республикасининг «Сиёсий партиялар тўғрисида»ги Қонуни 15-моддасига мувофиқ, Ўзбекистон Халқ демократик партиясининг 2013 йил бюджети ижроси ва 2014 йил бюджети асосий кўрсаткичлари тўғрисида МАЪЛУМОТ - Ўзбекистон овози газетаси\nЎзбекистон Республикасининг «Сиёсий партиялар тўғрисида»ги Қонуни 15-моддасига мувофиқ, Ўзбекистон Халқ демократик партиясининг 2013 йил бюджети ижроси ва 2014 йил бюджети асосий кўрсаткичлари тўғрисида МАЪЛУМОТ\nЎзбекистон Халқ демократик партиясига Ўзбекистон Республикасининг «Сиёсий партияларни молиялаштириш тўғрисида»ги Қонуни 7-моддасига асосан 2013 йилда давлат бюджетидан 4 986 213,0 минг сўм миқдорида маблағ ажратилди.\n2013 йилда партиянинг бюджетдан ташқари тушумлари, жами 4 243 435,0 минг сўмни ташкил этди. Шундан, аъзолик бадаллари — 2 952 704,6 минг сўм, тадбиркорлик фаолияти даромадлари — 1 270 318,4 минг сўм, ҳомийлик тушумлари — 4 750,0 минг сўм, бошқа тушумлар — 15 662,0 минг сўм.\nПартиянинг 2013 йил 27 март куни бўлиб ўтган навбатдаги VII пленумида бюджет ва бюджетдан ташқари маблағлар бўйича даромад ва харажатлар сметаси тасдиқланган.\nПартиянинг 2013 йилдаги бюджет ва бюджетдан ташқари маблағлар бўйича сарф-харажатлари жами 9 136 277,1 минг сўмни ташкил этди.\nижро этувчи аппаратнинг жорий харажатлари —\n7 657 415,7 минг сўм;\nпленумлар, давра суҳбатлари ва йиғилишлар ўтказиш, партия фаолларини ўқитиш, семинарлар, тренинглар ташкил этиш харажатлари — 145 636,0 минг сўм;\nпартия мол-мулкини сақлаш, улардан фойдаланиш билан боғлиқ коммунал ва эксплуатация харажатлари — 480 257,0 минг сўм;\nтадбиркорлик фаолиятини амалга ошириш харажатлари — 114 900,0 минг сўм;\nбошқа турли харажатлар — 738 068,4 минг сўм.\nЎзбекистон Халқ демократик партиясига 2014 йил учун давлат бюджетидан 6 307 259,0 минг сўм маблағ ажратилди.\nШунингдек, 2014 йил давомида партиянинг ҳисоб рақамларига 3 141 986,2 минг сўм аъзолик бадаллари, 1 597 187,8 минг сўм тадбиркорлик фаолиятидан тушумлар, 7 855,0 минг сўм бошқа тушумлар, жами 4 747 029,0 минг сўм маблағ келиб тушиши кўзда тутилмоқда.\n2014 йилга ажратилган давлат бюджети ва бюджетдан ташқари маблағларнинг сарф этилиши қуйидагича режалаштирилди:\nижро этувчи аппарат ходимлари учун жорий харажатлар — 8 543 645,3 минг сўм;\nпленумлар, давра суҳбатлари ва йиғилишлар, партия фаолларини ўқитиш, семинарлар, тренинглар ташкил этиш харажатлари — 188 476,5 минг сўм;\nкўргазмали тарғибот материалларини нашр этиш ва тарқатиш харажатлари — 81 333,0 минг сўм;\nпартия мол-мулкини сақлаш, улардан фойдаланиш билан боғлиқ коммунал ва эксплуатация харажатлари — 449 858,1 минг сўм;\nбошқа турли харажатлар — 1 639 986,9 минг сўм.\nЎзбекистон Халқ демократик партиясининг бюджет ва бюджетдан ташқари маблағлари бўйича даромад ва харажатлари сметаси 2014 йил 26 март куни партия Марказий Кенгашининг навбатдаги IX пленумида тасдиқланди.


Мусулмонлар ва буддавийлар тўқнашувлари сабабли бутун Шри-Ланка ҳудудида комендантлик соати жорий этилди\n21:27 / 13.05.2019 11668\n21 апрелда Шри-Ланканинг турли жойларида саккизта портлаш содир бўлди. Ушбу портлашлар оқибатида 260 киши ҳалок бўлган. Портлашлар учун жавобгарликни ИШИД гуруҳи ўз зиммасига олган.\nШри-Ланка ҳукуматининг маълумот беришича, мамлакат ҳудудида ИШИДнинг 140га яқин аъзолари фаолият олиб бормоқда.\nШри-Ланкада мусулмон вазирлар истеъфога чиқишди – ОАВ\nШри-Ланкада портлашларга алоқадорликда гумонланиб 89 киши қўлга олинди\nШри-Ланкада зўравонликлар авж олаётгани сабабли ижтимоий тармоқлар блокланди


“Озодлик”ка ҳозиржавоблик қилаётганлар, маҳаллий ОАВ сизга ўгайми? — ZiyoNews.uz\n“Қашқадарё” газетасида кўпчилик журналистларни қийнаб келаётган оғриқли масала кўтарилибди. Н. Хўжаев муаллифлигида ўқувчиларга илинган мақолада Солиқ қўмитаси “Озодлик” кўтарган муаммо асоссиз бўлса-да, ходимига хайфсан бериши, энг асосийси нафақат солиқ қўмитаси балки барча масъул ташкилотларнинг маҳаллий ОАВлар кўтарган масалага қайрилиб ҳам қарамаслиги тилга олинган. Мақола тўлиғича келтирилади.\nБир неча кун аввал Давлат солиқ қўмитаси матбуот хизмати Telegramдаги «Солиқ хизмати хабарлари» канали орқали «Озодлик» радиосининг «Қашқадарёлик тадбиркорлар Жиззахдаги ободончилик ишларига пул ўтказишга мажбурланаяпти» сарлавҳали мақоласига муносабат билдирганидан хабарингиз бўлса керак.\n«Озодлик» ёзишича, Яккабоғ туман солиқ инспекцияси ходимлари дўконма-дўкон юриб, тадбиркорларни Жиззах вилоятининг Фориш туманидаги ободонлаштириш ишларига пул ўтказишга мажбурлаган. Туман солиқ инспекцияси бошлиғи эса бу шикоят юзасидан радио мухбири билан гаплашишдан бош тортиб, саволга жавоб бермасдан телефонини ўчириб қўйган.\nДавлат солиқ қўмитасининг жамоатчилик билан алоқалар ва ҳуқуқий ахборот бўлимининг маълум қилишича, ушбу хабар бирор асосга эга эмас, қўмита ва ҳудудий бошқармалар томонидан аҳолини, шу жумладан, тадбиркорларни Фориш тумани қиёфасини замонавий кўринишга келтириш бўйича ҳомийликка мажбурий жалб қилиш юзасидан ҳеч қандай оғзаки ва ёзма кўрсатма берилмаган.\nМухбирнинг саволларига жавоб беришдан бош тортгани учун эса Яккабоғ туман солиқ инспекцияси бошлиғига ҳайфсан интизомий жазоси берилган. Туман бош солиқчиси ўша пайтда тоғли ҳудудда ўтказилаётган тадбирда қатнашаётгани ва алоқа сифати яхши бўлмаганлиги сабабли жавоб бера олмаган экан.\nҚаранг-а, «Озодлик» бутун дунёга сиздирган ахборот асоссиз экану, шу асоссиз хабарга муносабат билдирмагани учун мансабдор шахс жазога тортилибди. Ҳеч шубҳасиз, буни эшитган маҳаллий ОАВ вакиллари тўғрисини ёзиб, яна калтак бошида синганини эсласа, кўзига ёш келиши табиий. Маҳаллий ОАВларда не-не танқидий-таҳлилий чиқишлар қилинмади дейсиз? Уларнинг аксариятига бирор муносабат билдиришни-ку қўяверинг, мухбир қаноатланадиган жавоб бермагансан, деб ҳали бирор лавозимдор жазоланганини эшитганимизча йўқ (бу ерда айнан солиқ тизими назарда тутилмаяпти!).\nМасалан, бундан бир неча йил олдин таҳририятимиз мухбири Қарши шаҳар ҳокимлигида фуқаро сўровига жавобан мурожаатлар билан ишлашнинг аҳволини ўрганишга борганида, шаҳарнинг собиқ ҳокими буткул ваҳима кўтариб, ички ишлар ходимларини чақириб, мухбирни «қўлга олдириш»га беҳуда уринган эди. Вақт ўтиб шу нарса аниқ бўлдики, айнан ўша ҳоким юзлаб мурожаатларни эътиборсиз қолдирган экан…\nЁки шу яқин ўртада биргина ўзимизнинг газетада (қолган таҳририятлар ҳам оғизга сув солиб ўтиргани йўқ) ноқонуний «стоянка»лар, йўл кирадан тушгану кирим қилинмаётган нақд пуллар айланмаси, қатъий нархидан 30-40 минг сўм ошириб сотилаётган ун, куз-қиш мавсумида кўмир етиб бормаган ижтимоий соҳа объектлари, имтиёзли кредит эвазига қурилаётган, бироқ одамларга қимматга тушаётган иссиқхоналар ва ҳоказо мавзуларда юзлаб чиқишлар қилинди, бироқ булар бўйича на бир айтарли муносабат билдирилди, на-да камчиликка йўл қўйган мансабдор ўзини айбдор ҳис қилди.\nБоз устига денг, маҳаллий ОАВ вакиллари худди «Озодлик»ка ўхшаб ёлғонни эмас, бор гапни, ҳақиқатни ёзган эди, кўтарилган масалалар ҳудуд ҳаётида ривож ясаса ясардики, ишни орқага тортмасди. Алам қилади-да, четдан туриб ёлғон айтганнинг қадринию ўзимизда туриб ҳақ гапни деганнинг қадрсизлигини кўриб.\nКутилмаган ҳозиржавобликка Ахборот ва оммавий коммуникациялар агентлиги раҳбарияти томонидан матбуот хизматлари фаолияти бўйича танқидини сабаб қилиб кўрсатиш мумкин. Шу туртки боис турли ОАВларда миш-миш ва уйдирмалар тарқалмаслиги учун энди матбуот хизматлари тезкор муносабат билдириб боради. Аммо фақат четдан туриб вайсаётганларнинг гапига қулоқ солиб, ёнгинамизда туриб борини ёзаётганларга зиғирча эътибор бермаслик қанчалик мантиқдан ва нақадар тўғри?!\nАҳолига холис ва тўғри маълумотни тақдим қилишмоқчими, кишиларда ислоҳотларга ижобий муносабатни шакллантиришмоқчими, бировга ўнг, бировга чап кўз билан қараш ярамайди. Аксинча бўлса, ҳамма ўзини шов-шувга, ёлғону асоссиз нарсаларга уриб кетмаслигига кафолат йўқ.\nБошқа вилоятларни ва туманларни ободонлаштиришга Қашқадарё вилоятидан пул йиғилиши янгилик эмас. Кўп йиллардан буён давом этаётган «ихтиёрий-мажбурий» тадбирдир. Бунда инспекция рахбарининг зиғирча ҳам айби йўқ. У ҳам шу тизимнинг бир бўлаги, у топшириқ ва буйруқларни бажарувчи АСКАР. Шундай экан ҳар қандай кўринишдаги йиғди йиғдини имтиёзлар каби батамом йўқ қилиш шарт. Ҳатто ҳақиқатда ихтиёрий ҳомийлик бўлса ҳам. Чунки бизда жуда кўп буйруқлар оғзаки берилади, исбот қилиш мушкул.


Тарвузнинг қандай фойдали хусусиятлари бор? » "Kattaqo'rgon haqiqati" газетаси\nXarita: Демонстрационный сайт » Salomatlik » Тарвузнинг қандай фойдали хусусиятлари бор?\n29 июль, 2020 0 54\nПолиз экинлари мева ва сабзавотларни бугунги кунда исталган фаслда дўконлардан топиш имкони бўлса-да, мутахассислар тарвузни айнан ёз мавсумида ейишни тавсия қилади.\nЧунки табиий йўл билан пишиб етилган тарвузда озуқа моддалари тўпланиши вақт, ҳарорат, намлик ва ёруғлик даражаси билан боғлиқ бўлади. Бошқа фаслларда иссиқхонада етиштирилган тарвузларда эса фойдали хусусиятлар, табиий етиштирилганидан фарқ қилади. Harper’s Bazaar нашри ёзда севиб истеъмол қилинадиган тарвузнинг фойдали хусусиятларига тўхталади.\nТаркибида 92 % сув бўлган тарвуз, витаминларнинг кони ҳисобланиб организм фаолиятида аҳамиятли ҳисобланади. Калий ва магнийга бой бўлган мазкур маҳсулот, асаб тизими ва мия фаолиятига ижобий таъсир кўрсатади. Ушбу минераллар иш самарадорлигини ошириб, хотира ва диққатни яхшилайди.\nБундан ташқари тарвузнинг антиоксидантлик хусусияти ҳам юқори ҳисобланади. Витамин А ва B, картоноидга бой бўлган ушбу маҳсулот, яллиғланиш ва организмнинг эрта қаришини олдини олади. Таркибида сув, витамин ва минераллар юқорилиги эса, тери саломатлиги ва кўринишга ҳам таъсир ўтказмай қолмайди. Ҳужайраларни ички томондан намлантириб, тери қуриши ва ажин тушишининг олдини олади.\nҚолаверса, таркибида мавжуд моддалар сабаб, юрак қон-томир касалликларининг олдини олади ва мустаҳкамлайди ва шу сабаб ҳам неча ёш бўлишдан қатъи назар, профилактика сифатида тарвуз истеъмол қилиб юриш тавсия қилинади.\nУшбу полиз экини таркибидаги ликопин, организмдаги «ёмон» холестерин миқдорини камайтиради, қон-томир деворларини мустаҳкамлаб, оксидланиш реакцияларини олдини олади.\nКартоноидга бойлиги сабаб, кўз саломатлигига ҳам таъсир этмай қолмайди. Фаол моддалар ёш билан боғлиқ кўз касалликлари, хусусан, катарактанинг олдини олади, кўриш қобилиятини яхшилайди.\nСпорт машқларидан кейин организмдаги сув запасини тўлдириш ва мушаклар тикланиши учун ҳам тарвуздан аълоси бўлмайди. Тарвуз ситруллин — ўсимлик аминокислотасига бой экани сабаб, мушак тўқималарининг қайта тикланишини тезлаштириб, жисмоний машқлардан кейинги оғриқларни камайтиради.


19 октябр 2019, Тошкент вақти: 00:52\nСАРИОСИЁ. “Сурхондарё вилоят, Сариосиё туман, “Шарқ юлдузи” маҳалласидан ёзмоқдамиз. Йил бошида президент ташрифига катта йўл бўйида, Афросиёб маҳалласида мажбурий ҳашар йўли билан минглаб арча кўчатлари ва манзарали дарахтлар экилган эди. Қаровсиз қолган арчалар бугунга келиб қуриб қолди. Туман ободонлаштириш бўлими ходимлари эса икки ойдан буён Шарғун шаҳарчасида. Шарғун яқинда республикага бўйсунувига ўтказилгач, бутун туман у ерни ободонлаштиришга сафарбар қилинган...”


Номаҳрамга салом бериш ҳақида » Тавҳид\nНомаҳрамга салом бериш ҳақида\n2,455 марта ўқилган\nАллоҳ таоло бизни саломни ёйишга буюрди. Шунингдек У зот бизни барча мусулмонларнинг саломига алик олишга ҳам буюрди. Аллоҳ саломни мўминлар ўртасида муҳаббатнинг ёйилиши сабабларидан бири қилди.\n«Қачон сизларга бирон ибора билан салом берилса, сизлар ундан чиройлироқ қилиб алик олинглар ёки (ҳеч бўлмаса) ўша иборани қайтаринглар. Албатта Аллоҳ ҳамма нарсани ҳисобга олгувчи бўлган зотдир» (Нисо: 86).\nАбу Ҳурайра розияллоҳу анҳудан ривоят қилинади, Набий соллаллоҳу алайҳи васаллам дедилар: «Мўмин бўлмагунингизча жаннатга кирмайсиз. Ўзаро муҳаббатлашмагунингизча мўмин бўла олмайсиз. Ўзаро муҳаббатлашишингизга сабаб бўладиган нарсага далолат қилайми? Орангизда саломни кенг ёйинглар» (Муслим 54).\nСаломни ёйишга бўлган буйруқ умумий бўлиб, барча мўминларга тегишлидир. Ушбу буйруқ эркак ва аёлларга салом берувчи эркакни ҳам, эркак ва аёлларга салом берувчи аёлни ҳам, маҳрамларига салом берувчиларни ҳам ўз ичига олади.\nБундан ташқари бегона эркакларга аёлларнинг салом бериши ва бегона аёлларга эркакларнинг салом бериши жоиз эканига далолат қилувчи далиллар мавжуд.\nАсмо бинт Язид ривоят қилади: «Кунларнинг бирида Пайғамбар (соллаллоҳу алайҳи ва саллам) бошқа аёллар орасида бўлганимда, бизнинг олдимиздан ўтиб кетар эканлар, бизларга қўллари билан ишора қилиб салом бердилар» (Абу Довуд 5204. Саҳиҳ ҳадис. Қаранг: «Саҳиҳ Абу Довуд» 4336).\nЯна Саҳл ибн Саъд ривоят қилишича, улар жума кунига шодланишар экан. Чунки бу кунда бир кампир аёл уларга таом олиб келар, улар уни жума намозидан сўнг тановул қилишар экан. Саҳл дедики: «Биз унга салом берар эдик, у эса бизга яқин келар эди» (Бухорий 6248).\nИмом Бухорий раҳимуҳуллоҳ ушбу ҳадисни келтирган бобни: «Эркакларнинг аёлларга ва аёлларнинг эркакларга салом бериши» деб номлади.\nҲасан Басрий раҳимаҳуллоҳ деди: «Аёллар эркакларга салом беришар эди» (Бухорий «ал-Адаб ал-Муфрад»да 1046. Шайх Албоний ҳадис иснодини ҳасан деди).\nБуларнинг барчаси бегона эркакларга аёллар ёки бегона аёлларга эркакларнинг салом бериши жоиз эканига далолат қилади. Фақатгина у билан қўл бериб саломлашмаслиги лозим.\nБироқ кўпчилик уламолар ушбу масалада чегара борлигини айтиб ўтишган. Уларнинг айтишича, қария аёлларга салом бериш жоиз бўлиб, ёш аёлга салом бериш жоиз бўлмайди. Чунки ёш аёлларга салом беришда фитналаниш хатари бор.\nИмом Молик раҳимаҳуллоҳдан сўралди: «Аёл кишига салом бериш жоизми?» У киши жавоб берди: «Агар гап қария аёл ҳақида бораётган бўлса, бунинг зарари йўқ. Аммо агар гап ёш аёл ҳақида бораётган бўлса, унинг саломига алик олмаслик керак» (Қаранг: «ал-Адаб аш-шаръия» 1/375).\nБошқа бир ривоятда имом Молик раҳимаҳуллоҳдан: «Аёл кишига салом бериш жоизми?» деб сўралганда, у киши жавоб бердилар: «Қария аёлга келсак, мен буни (яъни унга салом беришни) макруҳ санамайман. Аммо ёш аёлга келсак, мен буни хуш кўрмайман». Имом Зарқоний «Муватто»га қилган шарҳларида имом Молик нега буни хуш кўрмаганларининг сабабини тушунтириб деди: «Саломга алик олинганда унинг овозини эшитган вақтдаги фитна сабабидан».\n«Ал-Адаб аш-шаръия»да (1/370) айтилади: «Ибн Муфлиҳ зикр қилишича, Ибн Мансур имом Аҳмадга деди: «Аёлларга салом бериш ҳақида нима дейсиз?» У киши жавоб берди: «Агар аёл қари бўлса, бунда хатолик йўқ». Солиҳ (имом Аҳмаднинг ўғли) деди: «Мен отамдан аёлларга салом бериш ҳақида сўрадим. У деди: «Қария (аёлларга) нисбатан бунинг ёмон жойи йўқ. Аммо ёш аёлларга келсак, улар саломга алик олишлари мажбурий эмас»».\nИмом Нававий раҳимаҳуллоҳ деди: «Бизнинг тарафдорлар (яъни шофиийлар) кўрсатма бердиларки, (саломга боғлиқ) ушбу ҳолатларда аёллар бир бирларига нисбатан худди эркаклар бир бирларига нисбатан қандай муносабатда бўлсалар, шундай муносабатда бўлишлари керак. Аёл киши эркак кишига салом берган ҳолатга келсак, бу ҳақида имом Абу Саъд ал-Мутаваллий деди: «Агар аёл унинг хотини, жорияси ёки (никоҳ қилиши ҳаром бўлган) яқин қариндоши бўлса, у (аёл) эркакка худди эркаклар берганидек салом бериши керак. Ҳар бири бошқасига аввалроқ салом беришга интилиши мустаҳаб. Саломга эса алик олиш вожиб. Эркак кишига, у сабабидан фитналаниб қолиш хавфи бўлган, бегона чиройли аёлга салом бериши жоиз эмас. Агар у (эркак) унга салом берса, бундай ҳолатда унга (аёлга) жавоб бериши жоиз эмас. Бундан ташқари бундай аёлга биринчи бўлиб эркак кишига салом бериши жоиз бўлмайди. Эркакка эса унинг саломига алик олиш вожиб бўлмайди. Агар у (эркак) шундай қилса, макруҳ амални қилган бўлади. Агар гап қари аёлга тегишли бўлса ва фитнадан хавф бўлмаса, унга (қари аёлга) эркак киши салом бериши жоиз. У (эркак) эса унинг саломига алик олиши вожиб бўлади. Эркак киши учун бир гуруҳ аёлларга салом бериши жоиз. Худди шундай, агар улардан бирортаси фитналаниб қолиш хавфи бўлмаса, катта гуруҳ эркаклар ҳам битта аёлга салом бериши жоиз»» (Қаранг: «ал-Азкор» 407).\nҲофиз Ибн Ҳажар раҳимаҳуллоҳ «Фатҳул Борий»да айтади: «Эркакнинг аёлга салом бериши ва аёлнинг эркакка салом бериши жоиз экани масаласига келсак: бу фақат ҳеч қандай фитна хатари бўлмаганларга жоиз бўлади. Халамий деди: «Пайғамбар (соллаллоҳу алайҳи ва саллам) фитнадан омонда ва ҳимояда бўлганлар. Кимки фитнадан омонда эканига амин бўлса, (аёл кишига) салом бериши мумкин». Яна Муҳаллаб деди: «Эркак кишининг аёл кишига ва аёл кишининг эркак кишига салом бериши, агар ҳеч қандай фитна ҳатари бўлмасагина жоиз бўлади». «Аҳкам ал-Авраҳ вал Назар»га қаранг».\nУламоларнинг сўзларидан келиб чиқиб айтамизки, ёш аёлларга салом бериш масаласида фитна хатарини эътиборга олиш лозим бўлади.\n/ Кутубхона / Одоб / Номаҳрамга салом бериш ҳақида


Рекордлар ўрнатган санъаткор (Лучано Паваротти) - www.ziyouz.uz\nБош саҳифа Илм ва фанСанъатРекордлар ўрнатган санъаткор (Лучано Паваротти)\nЎзбекистон халқ артистлари Муножот Йўлчиева, Матлуба Дадабоева, Муяссар Раззоқова, марҳум Турғун Алиматов ва бошқа атоқли санъаткорларимиз Европанинг энг катта санъат даргоҳларида концерт бериб, халқимизнинг нодир куй ва қўшиқларини кўз-кўзлаб, европаликларни лол қолдирган бўлсалар, “Шарқ тароналари” халқаро мусиқа фестивали доирасида жаҳон мусиқаси юлдузларининг бетакрор ижод намуналари билан яқиндан танишиб олдик. (Ҳа, мана буни ҳақиқий тамаддунлар сўзлашуви, мулоқоти деса бўлади…)\nЮқорида тилга олинган европалик машҳур санъаткорлар қаторида опера ва бошқа мумтоз мусиқа санъати ижрочилиги борасида ўзининг алоҳида мақомига эга бўлган италиялик тенор Лучано Паваротти ҳам Ўзбекистонимизга келиб, бизнинг юртимиз ҳам Италиядек қадимий тамаддунлар бешиги эканлигига қойил қолишига, шунингдек, санъат мухлисларини бетакрор овози билан хушнуд қилишига умидвор бўлган эдик. Аммо ҳамма эзгу ишлар учун фақатгина орзу, истак кифоя эмас экан…\nБиринчидан, у 2004 йили опера саҳнаси билан видолашди, кўп ўтмай, аниқроғи, 2007 йил 6 сентябрь куни ҳаётдан кўз юмди.\nБиз – унинг ўзбекистонлик мухлисларига энди ундан қолган беназир ижро намуналари, исёнкор овози, у ҳақидаги мақолалар, замондошларининг ширин хотираларигина завқ бера олади холос.\nЛучано Павароттининг таржимаи ҳоли ҳам бошқа санъат юлдузлари сингари жуда қизиқ, ажойиб тасодифларга бой. У 1935 йил 12 октябрь куни Италиянинг Моден шаҳарчасида оддий оилада дунёга келди. Отаси баритон овозига эга эди. Лекин саҳнага чиқишга журъат қилолмасди. Шу боисдан ҳам оила, қўни-қўшнилар давраларида бажону дил куйларди. Аммо опера унинг ўғлига катта шон-шуҳрат келтирди. У отаси билан опера театри хорида қатнашди, 18 ёшида ўқитувчилик курсига боради. Ота-бола Ланголлен (Уэльс) шаҳрида бўлиб ўтган хор фестивалида қатнашиб, юқори даражали совринга сазовор бўлишади. Ушбу воқеа Паваротти ҳаётида катта бурилиш ясади. У энди бор кучини санъатнинг сеҳрли оламини кашф этишга сарфларди. Атоқли қўшиқчи Ди Стафанонини қайта-қайта эшитарди, А.Пол ва Э.Кампогаляни каби устозлардан вокал техникасини ўрганди. Унинг таъкидлашича, ижодига яна бир буюк санъаткор – Карузонинг таъсири кучли бўлган.\nҲар бир концерт ёки танлов унинг Аллоҳ томонидан берилган истеъдод қиррасини устозлар, дирижёрлар, энг муҳими, минглаб санъат шайдолари олдида очиб беришга туртки бўларди. Унинг илк концерти 1961 йил Реджо-нел-Эмилия шаҳарчасида бўлиб ўтди. Оркестр ёрдамида “Дарвеш ижодкор” (русчада “Богема”)да Рудольф партиясини ижро этди. Палермо шаҳрида “Риголетто”да Туллио Серафинни ўз ижросида мухлисларга тақдим этди.\nЛучано Паваротти Италиянинг музофот театрларидан ташқари, Европанинг бошқа мамлакатларида, масалан, Голландия ва Буюк Британияга ижодий сафарлар билан борди. Милан шаҳридаги “Ла-Скала” театрининг саҳнасига чиқиш ҳар қандай опера хонандасинииг, жумладан, Павароттининг ҳам энг юксак орзуларидан бири эди. Павароттининг айнан мана шу орзуси 1965 йилда рўёбга чиқди. У Герберт фон Караян билан “Дарвеш ижодкор” операсидан Рудольф партиясини ижро этди. Энди Лучанони санъат қасрининг шоҳсаҳналари кутмоқда эди. У энг машҳур опера қўшиқчи аёллардан бири Жоан Сазерлинд билан дунёнинг катта-катта театрларида ўз маҳоратини кўрсатишга муяссар бўлди.\n1968 йил Павароттининг АҚШдаги дебют концерти бўлиб ўтди. Унинг мухлислари шу даражада кўп эдики, гастроллари ҳаттоки икки йил олдин режалаштириладиган бўлди. 1969 йил Сан-Францисконинг Опера театрида Павароттининг концерти бўлаётган пайтда ер силкинади, томошабинлар ваҳимага тушиб, зални тарк эта бошлайдилар. Шу онларда саҳнада Лучано партнерини маҳкам бағрига босиб, жарангдор овози билан шундай опера куйлайдики, одамлар секин-секин залга қайтадилар. Ана санъатнинг сеҳри, қудрати!\nУнинг овози, истеъдодини тадқиқотчилар “табиат мўъжизаси” деб бежиз айтишмаган. Буюк санъаткорнинг “Бал-маскарад”, “Луиза Миллер”, “Турандот”, “Кармен”, “Вертер”, “Эрнани” ва бошқа қирқдан ортиқ спектакллардаги ижро намуналари жаҳон мусиқасининг олтин фондидан ўрин олди. У рок-юлдузлари Дзукеро, Стинг, Брайан Адамс, «U2» ирланд гуруҳи билан концертда қатнашиб, “Мен дунёдаги энг оғир вазнли рэппер” дея ўзига ҳазиломуз баҳо берганди. Унинг эстрада юлдузлари билан концертлар ёзувлари миллионлаб нусхада дунёга тарқалган. Паваротти Майкл Жексон, Селин Дион, Жо Кокер, Стинг, Боно, Эрик Клэптон каби бир қатор эстрада санъати юлдузлари билан дуэт ижро этган. Бу ҳам унинг истеъдодининг кўп қирралиги, овоз диапозони кенглигидан далолат беради. 1990 йил опера тарихида нодир воқеа содир бўлди. Уч нафар машҳур тенор – Доминго, Каррераса ва Паваротти биргаликда саҳнага чиқишди.\nПавароттининг сўнгги концертида (2004 йил) гарчанд овози унчалик яхши янграмаган бўлса-да, залда ўтирганлар уни 11 дақиқалик гулдурос олқишлар билан кузатдилар. “Метрополитен-опера” саҳнасидаги чиқишларидан бирида эса, Паваротти томошабинларнинг кайфиятини шу даражада кўтардики, пардани 160 маротаба кўтаришга тўғри келган. Бу факт Гиннес рекордлари китобига ҳам киритилган.\nУнинг яна бир рекорди: у Хосе Каррерас ва Пласида Доминго билан Рим шаҳридаги Каракалли ҳаммомлари ҳудудида Пуччинининг Nessundorma ариясини ижро этганларидан сўнг, ушбу концерт ёзуви нусхалари дунёнинг бошқа мамлакатларида энг кўп миқдорда тарқалиб кетди ва сон бўйича Гиннес китобига киритилди. Машҳур тенор дунё бўйлаб саҳналарда энг кўп томошабинларни жамларди. Нью-Йоркнинг Марказий боғида унинг концертига ярим миллион мухлис келди. Бу ҳам Гиннес рекордлари китобида қайд қилинган.\n1990 йил Футбол бўйича жаҳон чемпионатининг очилишида Nessundorma ариясини ижро қилиш Лучано Павароттига янада оламшумул шуҳрат келтирди. Энг қизиғи, Лучано ўзи ҳам футболни севарди, болалигида ҳатто футболчи бўлмоқчи эди. У “Ювентус” футбол командасининг ашаддий мухлиси эди. Гоҳида бу команданинг эски ўйинларини ёзувларда қайтадан томоша қиларди.\nПаваротти ўз ижодига ҳамиша танқидий кўз билан қараган устоз санъаткор бўлган. “Машҳур кишиларнинг ҳаётида уларнинг фаолиятига нисбатан танқид бўлиши зарур, акс ҳолда яшаш зерикарли бўлади. Шахсан мен мунаққидларимни ҳамиша ҳурмат қиламан ва улардан хафа бўлмайман”, деган эди.\nДўстлари Павароттининг 150 килоли жуссасига баҳо бериб, ҳазиломуз «Big P». (“Улкан”, “Буюк”) деб чақиришарди. Бу тахаллус, аслида, унинг оғирлигидан ташқари, энг аввало санъат оламидаги ўрни, мақомига мос эди. У мусиқа осмонидаги улкан ва порлоқ юлдуз эди. Лекин вазни оғирлиги билан латифаларга айланган қизиқ воқеалар рўй берган. Биринчидан, тикувчилар учун катта муаммо туғдирган. Иккинчиси, стул билан боғлиқ. Масалан, “Тоска” операсида Паварроттининг қаҳрамони оғир исканжалар, қийноқлардан сўнг оғир аҳволда, зўрға оёққа туриб, ўзини стулга ташлайди. Паваротти машқ жараёнида стулга хавфсираб қарайди-да, режиссёрга ушбу стул унинг оғирлигини кўтара олмаслигини айтади. Режиссёр, стул олдиндан темир билан мустаҳкамлангани, хавотир олмаслигини айтади. Стул машқ “имтиҳони”дан ўтди. Аммо премьера куни Павароттини стул кўтара олмади ва синиб кетди…\nЛучанонинг оилавий ҳаётига оид икки оғиз сўз: у ўз турмуш ўртоғи Адуа билан етти ёшлигида унаштирилганди. 1961 йил концертидан олган биринчи гонорари туфайли тўйлари бўлиб ўтади. Адуа машҳур санъаткорнинг барча инжиқликлари, узоқ муддатли ижодий сафарлари, кўп сонли меҳмонларидан очиқчасига норозилик билдирмасди. “Биргаликдаги бутун умримиз давомида у билан кўпроқ телефонда сўзлашардим. Ҳатто қизининг дунёга келишини ҳам телефон орқали билган”, деб эслайди у. Паваротти 61 ёшида котибаси 27 ёшли Николетта Мантованига уйланади.\n– Лучано Паворотти билан учрашув бир умр ёдимда қолади, – дейди Ўзбекистон халқ артисти Муяссар Раззоқова. – Мен 1990 йил Рим шаҳрида жаҳоннинг турли мамлакатларидан келган ёш операчилар фестивалида қатнашганман. Бу фестивалга Паваротти келиб, барчамизга куч бағишлаган. У инсон сифатида жуда дилкаш, кўнгли очиқ, хушсуҳбат, камтар эди. Муомаласи бизни лол қолдирганди.\nЛучано Паваротти қанчалик буюк санъаткор, беназир истеъдод соҳиби бўлмасин, интизом, масъулият борасида намуна эмас эди. Унинг инжиқликлари туфайли гоҳида концертлари қолдириларди ёки бошқа вақтга кўчириларди.\nЖурналистларнинг “Сиз ҳаётда ҳамма нарсага эришдингизми?” деган саволига шундай жавоб берган эди: “Йўқ. Масалан, мен яна фарзандли бўлишни орзу қиламан. Қолаверса, дунёнинг мушкулоти жуда кўп. Жаҳоннинг турли гўшаларида оч юрган болалар, бемор инсонларни кўриш мен учун жуда аянчли. Хайрия ишлари ижодимнинг яна бир жиҳати бўлади”. “Барчамизнинг тақдиримиз Яратгувчининг қўлида. Афсуски, ёшлигимизда соғлигимиз ҳақида ўйламаймиз, қайғурмаймиз. Қарилик яқинлашган сари унинг товонини тўлашга мажбурмиз”, деган эди беморлик чоғида.\nПавароттининг ҳаётга, ижодга нисбатан мана шундай ҳикматли ва ибратомуз қарашлари барча ижодкорлар учун сабоқ бўлса, ажаб эмас.\nШоқаҳҳор Салимов тайёрлади\n← Аввалги Аввалги Грэм Грин. Ғоратгар мактублар (ҳикоя)\nКейинги → Кейинги: Собир Ўнар. Отамзамон ҳангомалари


Бугунги кунгача аксарият ҳудудларда тест синовлари якунланиб бўлди. Хусусан, 8 август куни Сурхондарё, 10 август куни Сирдарё, Наманган вилоятлари ҳамда Тошкент шаҳрида, 12 август куни эса Қашқадарё вилоятида тест синовлари якунланди.\nКеча, 13 август куни, Фарғона, Жиззах ва Навоий вилоятларида ҳам тест синовларининг охирги куни ўтказилди.\nБугун қуйидаги 4 та ҳудудда тест синовларининг охирги куни – Қорақалпоғистон, Андижон, Хоразм ва Самарқанд вилоятлари.\nТест синовларининг энг охирги куни, эртага – 15 августда Бухоро вилоятида бўлиб ўтади.\nКиритилди: 12:57 14.08.2019. Ўқилди: 1878 марта. Фикрлар сони: 0 та.


Ҳиндистонлик фаол 15 йил давом этган очарчиликни тугатишга қарор қилди\n21:38 / 26.07.2016\nФото: File, PTI\nҲиндистонлик фаол аёл Иром Шармила яқин орада 15 йил давом эттирган очарчиликни тугатишини эълон қилди ва сайловларда иштирок этади. Бу ҳақда The Indian Express нашри хабар бермоқда.\n44 ёшли аёлнинг айтишича, у бундай қарорни унинг очарчилиги ниманидир ўзгартириши мумкинлигига бошқа ишонмаслиги сабабли қабул қилди. Шармиланинг айтишича, у курашни давом эттиради ва бунинг учун Манипур штати қонунчилик йиғилишига номзодини қўймоқчи. Аёл очарчиликни 9 августда тугатмоқчи.\nАёл 2009 йил ноябрда 28 ёш бўлганда егулик ва сув қабул қилишдан бош тортгишни бошлаган. У ўзининг бу ҳаракати билан қуролли кучларнинг алоҳида ваколатлари ҳақидаги конуннинг бекор қилинишига эришмоқчи бўлган. Бу қонунга кўра, ҳинд ҳарбийлари армия тузилмалари ички ихтилофлар ҳудудларида жойлаштирилганда қўшимча иммунитетдан фойдаланадилар.\nШармиланинг норозилигига Ҳиндистон қуролли кучларининг Малом шаҳрида 2000 йилда айирмачи гуруҳларга қарши операцияси бевосита сабаб бўлган. Операция вақтида 10 киши, жумладан болалар ҳалок бўлганди.\nҲукумат аёлни ўз жонига қасд қилишга уринишда айблаб, бир неча бор ҳибсга олган, сўнгра унга мажбурлаб овқат бериб, кейин эркинликка қўйиб юборган.


Турк халқаро қурилиш кўргазмаси – TURKEYBUILD 2019 – IBT\nTURKEYBUILD қурилиш кўргазмаси ҳар йили Туркиянинг турли шахарларида ўтказилади. Уларнинг энг каттасидан бири Истамбулда ҳар йили Бейликдуз туманидаги кўргазма конгресс марказида ўтказилади.\nTURKEYBUILD кўргазмаси биринчи марта 1978 йилда мехмонларга эшикларни очди ва оша вақдан бери Туркиянинг қурилиш соҳасида энг мухим воқеаларидан бири деб хисобланади.\n🔹Изоляция, қурилиш кимйовий моддалари, бўйоқ, том қопламалари;\n🔹Қурилиш транспортлари, жихозлар, бетон, атроф-муҳит муҳофазаси, дастурий таъминот;\n🔹Ойна ва эшиклар, эшик тизимлари, бўғламалар;\n🔹Иш машиналари, қўл асбоблари, компонентлар, қурилиш тизимлари;\n🔹Ички қурилиш ва безак, девор қопламалари, ҳаммомлар, лампалар, автоматлаштириш.\n6 кун / 5 кеча\n•кўргазма кунлари меҳмонхонада турар жой 4/5;\n• трансфер: меҳмонхона – кўргазма маркази - меҳмонхона;\n• кўргазмага рўйхатдан ўтиш;\n• B2b йиғилишларида иштирок этиш.


Навоийда тадбиркордан 16 минг АҚШ доллари...\n19.11.2019 10:33 0 4405\nБош прокуратура ҳузуридаги Департаментнинг Навоий вилоят бошқармаси, ДХХ ходимлари билан ҳамкорликда тезкор тадбир бўлиб ўтди.\nМаълум бўлишича, Навбаҳор туманидаги 12-сонли мактаб директори А.О. хусусий корхона раҳбари С.Ҳ.дан туман ҳокимлиги орқали гранит қазиб олиш учун ер ажратиш масаласини ҳал қилиб бериш эвазига ундан 16 000 АҚШ доллари талаб қилиб, пулнинг бир қисми сифатида 9 400 АҚШ долларини олган вақтида ушланган. Бу ҳақда Бош прокуратура матбуот хизмати раҳбари Ҳаёт Шамсутдинов хабар берди.\nМазкур ҳолат юзасидан А.О.га Жиноят кодексининг 168 ва 28, 211-моддалари билан жиноят иши қўзғатилиб, тергов ҳаракатлари олиб борилмоқда.\nпора доллар Навоий\nЖамият 27/07, 18:44\n«Инновацион фирибгарлик». Икки шерик қандай қилиб 33,6 минг АҚШ доллари «ишлагани» ҳақида


Озод Европа/Озодлик радиоси Президенти Кевин Клоуз.\n17 йил муқаддам Озод Европа/Озодлик радиосининг Президенти Кевин Клоуз Озодлик радиосининг Тошкентдаги мухбирлик пункти очилиш маросимида иштирок этган, ўша кезда Ўзбекистон Президенти Ислом Каримов билан музокаралар ўтказган эди. Президент Клоуз ўшанда ҳам, ҳозир ҳам радионинг асл мақсади воқеликни холис ва ҳаққоний ёритиш эканини таъкидлади.\nИкки соатлик самимий суҳбат\n43 йил давомида Германиянинг Мюнхен шаҳридан туриб ўзбек тилида эшиттиришлар узатиб келган Озодлик радиосининг Тошкент бюросида ҳозирланган илк репортажи 1996 йилнинг 17 апрелида эфирга чиққан.\nЗеро, ўша йилнинг июн ойида Ўзбекистон президентининг АҚШга илк сафари режалаштирилган ва 25 июн куни унинг ўша вақтда АҚШ президенти бўлган Билл Клинтон билан Вашингтонда музокаралар юритиши кутилаётган эди.\nЎша кезда Ўзбекистон ҳукумати ташқи сиёсатда, асосан Ғарб давлатларига устунлик бераётган ва шу боис, ғарб ахборот воситалари, хорижий дипломатик корпуслари вакиллари изчиллик билан Ўзбекистонда рўйхатга олинаётган эди.\nБюро очилган куни — 1996 йилнинг 17 апрелида Озод Европа/Озодлик радиосининг ўша вақтдаги ҳамда ҳозирги Президенти Кевин Клоуз билан Ўзбекистон Президенти Ислом Каримов ўртасида музокаралар ҳам бўлиб ўтди.\n"Халқ сўзи" газетасининг икки президент учрашуви ёритилган 1996 йил, 18 апрел кунги сони.\nИслом Каримов билан қарийб икки соат суҳбатлашган Кевин Клоуз Озодликнинг 60 йиллиги арафасида ўша кунни хотирлади.\n- Биз президент жаноблари билан қарийб 2 соат суҳбатлашганмиз. У жуда синчковлик ва масъулият билан бизни тинглаган, биз билан фикр алмашган эди. Биз ўшанда жаноб президентга сизнинг – Ўзбек хизматининг журналистлик фаолияти – асл, тасдиқлаб бўладиган фактларни топишга асослангани, эркинликка ва шу боис, ҳам ишончга эга эгани ҳақида айтдик. Президент Каримов бизнинг Озодлик радиоси Ўзбек хизматига оид тақдимотимизни диққат билан эшитди ва мулоқотни маъқуллаб, қувватлаб борди. Биз суҳбатни жуда ижобий хулосалар билан якунладик ва ундан сўнг ҳам ижобий руҳдаги музокараларни давом эттиришга муваффақ бўлган эдик, дея хотирлайди Кевин Клоуз.\nҚуйида Озод Европа/Озодлик радиоси президенти билан қурилган суҳбатдан бир парчани томоша қилишингиз мумкин.\nОзодлик президенти Кевин Клоуз билан суҳбат\nЎша кунларни хотирлар экан президент Клоуз Ўзбекистон ва Озод Европа/Озодлик радиоси раҳбарияти ўртасидаги музокараларда фаол иштирок этган ва ижобий натижага эршилишида ўз ҳиссасини қўшган журналист, дея Фурқат Яквалхожиевни алоҳида хотирлаб ўтди.\nОзодликнинг Тошкентда аккредитация қилинган илк мухбири Фурқат Яквалхожиев.\nФурқат Яквалхожиев Озодликнинг Ўзбекистонда аккредитация олиб иш бошлаган илк ҳамкори бўлган ва Тошкентдаги мухбирлик пунктининг очилишига қадар кечган музокараларда иштирок этган.\n1997 йилнинг 18 апрел кунида Ўзбекистоннинг барча расмий нашрлари, шу жумладан “Халқ сўзи”, “Народное слово”, “Ўзбекистон овози” каби газеталарда Ўзбекистон ва Озод Европа/Озодлик радиоси президентлари ўртасидаги мулоқот фотосуратлари билан бирга чоп этилди.\nБундан ташқари, Озодлик радиосининг Тошкент шаҳри Муртазоева кўчаси 6-уйдан вақтинча идора қилиб берилган мухбирлик пунктининг тантанали очилиш маросими ҳам бўлиб ўтди.\nМухбирлик пунктининг очилиш маросимида Озод Европа/Озодлик радиоси президенти бўлган Кевин Клоуз, Озодлик радиоси ўзбек хизмати раҳбари Ёқуб Турон, ўшанда АҚШнинг Тошкентдаги элчиси бўлган Стэнли Туэмлер Эскудеро қатнашди.\n"Ўзбекистон овози" газетасининг 1996 йил, 18 апрел кунги сони.\nЎзбекистон томонидан эса Ўзбекистоннинг ўша вақтдаги Ташқи ишлар вазири Абдулазиз Комилов, президентнинг ўша вақтдаги матбуот котиби Мурод Муҳаммад Дўст ва бошқа ҳукумат мулозимлари иштирок этди.\nОзодлик радиосининг Тошкентда мухбирлик пункти очилиши ҳақида Ўзбекистон ахборот агентлигининг хабари ҳам ўша кунги марказий расмий нашрлардан ўрин олди.\n1996 йилдан бошланган ва қарийб 10 йил давом фаолияти даврида Озодлик радиосининг Тошкентдаги мухбирлик пунки ҳамкорлари сони 8 нафардан 16 нафарга етди.\nЎзбекистоннинг йирик вилоятларида Озодлик мухбирлари пайдо бўлди ва уларнинг воқеа жойидан ҳозирлаган хабарлари кундалик равишда Прагадан ҳавога узатилди.\nСиёсий иқлимнинг ўзгариши\nОзодлик радиоснинг аввалига Ўзбекистон президентининг дуои фотиҳаси билан иш бошлаган Тошкентдаги мухбирлик пункти дастлабки бир неча йил ичида нисбатан эмин-эркин ишлади.\nОзодлик радиосининг Тошкентда бюроси очилгани ҳақидаги расмий хабар. "Ҳалқ сўзи", 1996 йил, 18 апрел.\nАммо, 1999 йиллардан сўнг радио мухбирларининг Ўзбекистондаги фаолияти аста-секинлик билан чеклана бошлади.\nЧунки, бу вақтга келиб Ўзбекистондаги ички сиёсатни тубдан ўзгартирган воқеалар содир бўла бошлади.\nАввалига, 1999 йилнинг 16 февралидаги Тошкент портлашлари содир бўлди. Бунинг ортидан мамлакатдаги сиёсий гуруҳлар, диний жамоалар устидан кескин назорат ва уларнинг етакчилари ортидан таъқиблар бошланиб кетди.\n2004 йилга келиб, Тошкентда яна портлашлар содир бўлди ва бу гал диний жамоалар устидан назорат янада кучайди. Бутун республика бўйлаб ҳуқуқ-тартибот идораларининг репрессив ҳаракатлари янги тўлқини авж олди.\nОзодлик эса бу ва бошқа муҳим воқеаларни ўзи жойидан туриб, гувоҳлар тилидан ёритиб борди.\nЎша кезда Озодликнинг микрофони ҳаммага - ҳукумат тазйиқига учрагани, ҳуқуқлари топталганини сўзлаган фуқаролар ва айни пайтда, бу воқеалар ортида сиёсий, диний мухолифат турганини сўзлаган ҳукумат расмийларига ҳам бирдек очиқ бўлди.\nБироқ, 2005 йилнинг май ойида Андижондаги норозилик чиқишлари қонли бостирилиши ортидан Ўзбекистоннинг ички ва ташқи сиёсати тамомила бошқача тус олди.\nАндижон воқеалари ҳақида Ғарб нодавлат ташкилотлари ва ҳукуматлари томонидан қилинган кескин танқидларни қабул қилмаган ҳамда ғарбдан юз ўгирган Ўзбекистон ҳукумати Озодлик радиосининг Тошкентдаги мухбирлик пунктини ёпишга қарор қилди.\nЯнгича сиёсат оқибатлари\n2005 йилнинг 12 декабрида Тошкент бюросини ёпиш ҳақида олинган Ўзбекистон Ташқи ишлар вазирлиги қарорида Озодлик мухбирлари журналистик этикани бузганлик, мухолиф партияларга ён босганлик ва экстермистик гуруҳларга алоқадорлик каби айбловлар билан айбланди.\nОзодликнинг 2005 йил 12 декабр куни хайрлашув кечасига йиғилган жамоаси.\nАммо, 2006 йилга келиб Ўзбекистон ҳукумати мамлакатдаги бошқа халқаро хорижий ахборот воситаларининг фаолиятини ҳам чеклай бошлади.\nҚатор халқаро ноҳукумат ташкилотлар, Ғарбнинг Ўзбекистонга катта-катта сармоя киритган ширкатлари бирин-кетин мамлакатдан чиқарилди.\nСўнггилардан бўлиб дунёнинг, ҳатто ўта репрессив ва авторитар давлатларида ишлаб келаётган HRW инсон ҳуқуқларини ҳимоя қилиш ташкилоти ҳам чиқариб юборилди.\nОзодликнинг яқин хорижда ишини давом эттирган мухбирларидан бири Меҳрибон Бишкек студиясида.\nАммо, инсон ҳуқуқлари, сўз эркинлиги ва демократик тамойиллар устиворлиги учун курашиб келаётган халқаро ташкилотларнинг Ўзбекистон билан боғлиқ фаолияти бу қув-қувлар билан тўхтаб қолмади.\nХусусан, Озодлик радиосининг Ўзбекистондан чиқариб юборилган мухбирлари Ўзбекистонга қўшни давлатлар ва дунё давлатларидан туриб ишини давом эттирмоқда.\n2013 йилдан Озод Европа/Озодлик радиосининг президентлигига қайтган Кевин Клоуз бундай чекловлар билан 60 йиллик шонли тарихга бўлган радионинг йўлини тўсиб бўлмаслигини айтади.\n- Гарчи воқеа жойида мухбирлик пунктига эга бўлмасакда, сизнинг ишингизни кузатаётган, сизга ёрдам беришга ошиққан ва сизга ишонган одамлар бор. Зеро, уларнинг кўмагида холис ҳамда мустақил ахборотга асосланган, сиёсий босимлар остида шаклга солинмаган, ҳар қандай ташқи таъсирлардан ҳоли, фатклар ва ўз мустақил суриштирувларига асосланган, муҳими асл воқеликдан сўзлайдиган журналистик фаолиятни амалга ошириш мумкин, дейди Кевин Клоуз.\nОзодликнинг Ўшдаги қонли низоларни ёритган мухбирларидан бири Шерзод Юсуф.\nОзод Европа/Озодлик радиоси ҳозирги кунда дунёнинг 21 давлатида 28 тилда эшиттиришларини тақдим қилиб келмоқда.\nБу давлатлар орасида радиога нисбатан Ўзбекистон ҳукумати каби йўл тутган, Озодлик мухбирларини чеклаган ёки тақиб қилган давлатлар оз эмас.\nОзодлик радиосининг 60 йиллиги арафасида бугунги репрессив сиёсий режимлар ва уларнинг босими остида ишлаётган эркин матбуот ҳақида сўзлаган президент Кевин Клоуз Озодлик тингловчиларига чақириқ билан юзланди.\n- Алоҳида айтишим керакки, бизнинг мухбирлик пунктларимиз бўлган бошқа кўплаб давлатларда ҳукумат мулозимлари баёнот бериш учун бугун бизнинг радио минбаридан фойдаланмоқда. Чунки, бу радио мустақил, эркин бўлгани боис ўша давлат мулозимининг асл ҳоли ёки матубот котиби берган маълумотларни борича, холис эфирга узатади. Бу эса радиога бўлган ишончни кучайтирмоқда ва бу жуда муҳим кўрсаткичдир. Бизнинг асл мақсадимиз реал воқеликни, ҳукуматлар сиёсатини, мавжуд босимларни, айни пайтда оддий одамларнинг ҳаёти ва муаммоларини холис ва ҳаққоний ёритишдир. Муҳими, аввал айтганим каби бу вазифани қўрқмасдан ва холис бажаришимиздир.\nМен яна бир карра ўта муҳим ва улуғ хизмати учун Озодлик радиоси ходимларига миннатдорчилик билдирмоқчиман. Шунингдек, Ўзбекистондаги ва дунёнинг бошқа нуқталаридан туриб, бизни қисқа тўлқинларда тинглаётган, бутун дунёни бирлаштирган интернет тармоғида ўқиётган муштарийларимизга ҳам миннатдорчилик билдираман. Яна бир бор Озодлик радиоси ходимларини табриклайман! деди 60 йиллик сана муносабати билан Озодликка сўзлаган президент Кевин Клоуз.


Европа суди: Россия айбдор\nЕвропа суди қарори Россиядан Ўзбекистонга қайтарилган Рустам Мўминов тақдирига қандай таъсир этиши ҳозирча номаълум\nИнсон ҳуқуқлари бўйича Европа суди Россия ҳукуматини ўзбекистонлик қочқин Рустам Мўминовни юртига бериб юборгани учун айблади.\nРустам Мўминов 2006 йил октябрь ойида яширин равишда Ўзбекистонга бериб юборилган эди. У Ўзбекистон томонидан диний экстремизм ва давлат тузумига тажовуз каби жиноятларда айбланган.\nЮртига қайтарилганидан бироз ўтиб Рустам Мўминов “Ҳизб - ут Таҳрир” партиясига алоқадорликда айбланиб, 5 ярим йилга озодликдан маҳрум қилинган эди.\nШундан буён бу шахс ҳақида ҳеч қандай маълумот йўқ. Страсбург суди Мўминовнинг кейинги тақдиридан хавотир билдирар экан, Россия ҳукуматини "Европа Конвенцияси меъёрларини бузган", деб топди.\nМосквадаги “Фуқаровий кўмак” ташкилотининг Марказий Осиё сиёсий қочқинлари билан ишлаш дастури раҳбари Елена Рябинина:\n- Страсбург суди Мўминов иши бўйича ҳукм чиқарди ва унда Россия ҳукуматини Европа Конвенциясининг учта моддасини бузганлиги айтилади. Яъни, Рустам Мўминовни қийноқлар мунтазам қўлланиладиган давлатга бериб юбориш билан конвенциянинг 3-моддаси, унга ҳуқуқий ҳимоя имкони берилмагани билан 13 модда, ҳибсда сақлаш бўйича ҳуқуқ нормаларга риоя этилмагани билан Европа конвенциясининг 5 моддаси бузилган, деган қарор чиқарилди,- дейди.\nЕлена Рябинина бу қарор Рустам Мўминов мушкулини осон қила оладими ёки йўқми, деган саволни ўртага ташлайди.\n- Мўминовнинг тақдирига бу қарор қандай таъсир қилиши номаълум. Боиси, у “Ҳизб- ут Таҳрир” партиясига аъзоликда айбланиб, 5 йилу 6 ойлик қамоқ жазосига ҳукм қилинган. Бу Мўминов ҳақда биз билган ягона хабар. Европа суди Мўминовнинг кейинги тақдири номаълум қолаётганидан ҳам хавотир билдириб, унга етказилган маънавий зарарни қоплаш тўғрисидаги иш муҳокамасини кейинга қолдирди. Энди қарор кучга кирганидан сўнг томонлар 3 ой ичида бу ҳақда ўз таклифини киритиши лозим,- дейди Елена Рябинина.\nЕвропа суди экстрадициясини таъқиқлаб, ҳукм чиқарганидан сўнг ҳам яширин ёки ошкора тарзда Россиядан Ўзбекистонга жўнатиб юборилган қочқин биргина Рустам Мўминов эмас. Масалан, Мўминов каби диний мотивларда айбланиб, Ўзбекистон ҳуқуқ-тартибот идоралари томонидан қидирувга берилган наманганлик Абдуғани Камалиев ҳам Россия томонидан яширин тарзда Ўзбекистонга бериб юборилган. У ҳам Ўзбекистонда қамоққа олинган.\n- Абдуғани Камалиев ўтган йили 5 декабрда Ўзбекистонга бериб юборилган. Унинг иши бўйича ҳам Страсбург судига даъвогар томон Россия ҳукумати берган ҳужжатларга тузатиш ва қўшимчаларини тақдим қилди. Бу бўйича ҳам Страсбург суди ҳукмини кутаяпмиз. Бу сўнгги вақтларда кузатилган иккита ноқонуний экстрадиция. Аммо арзи Европа судига етиб борамаган, биз бехабар қолган яна кўплаб ноқонуний экстрадициялар бўлиши мумкин. Европа суди бундан қаттиқ хавотир билдирмоқда, - дейди Россиялик инсон ҳуқуқлари фаоли Елена Рябинина.\nРустам Мўминов ўз вақтида Россия ҳуқуқ-тартибот идоралари томонидан ўта хавфли диний экстремист ва террорчи, деб гумон қилинган эди. Аммо 2006 йилнинг 9 октябрида Россия суди залидан озод қилинган Мўминов “Озодлик”ка берган интервьюсида ўзини айбсиз, деб билиши ва Россия ҳуқуқ-тартибот идоралари ҳам буни тан олгани, эндиликда у ўзини реабилитация қилишга бел боғлагани ҳақида сўзлаган эди. Орадан 2 кун ўтиб у яна қўлга олинган ва яширин равишда Ўзбекистонга бериб юборилган эди.\nРустам Мўминовнинг Ўзбекистонга ноқонуний экстрадицияси ортидан халқаро инсон ҳуқуқлари ташкилотлари томонидан ёғилган эътирозларга жавобан Россия Федерал Миграция хизмати ўз вақтида ўзбекистонлик қочқин Рустам Мўминов ихтиёрий тарзда юртига қайтган, деб баёнот берган эди.\nБу ҳақда тарқатилган баёнотдан иқтибос келтирамиз:\n“Ҳужжатлар асосида ўтказилган текширувлар натижасида аниқландики, Ўзбекистон Республикаси фуқароси Рустам Мўминов уни мамлакат ҳудудидан чиқариб юбориш тўғрисида суд қарори кучга киргунга қадар Россия Федерациясини тарк этиш имконидан фойдаланди ва Россия Федерал миграция хизмати бошқармаси ходими ҳамроҳлигида, 2006 йил 24 октябр куни соат 19 дан 20 дақиқа ўтганда Россия Федерациясини тарк этди”, дейилган эди Миграция хизматининг ҳуқуқни ҳимоя қилиш ташкилотлари ва айрим оммавий ахборот воситаларига йўллаган жавобида.\nРоссия ҳукумати назорати остидаги ахборот воситалари эса Мўминовнинг юртига экстрадиция қилиниши жараёнини намойиш этар экан, “Ҳизб-ут Таҳрир” террор ташкилоти аъзоси Рустам Мўминов Ўзбекистонга экстрадиция қилинди, қабилида хабар тарқатган эди.\nҲанузгача, Россия ҳукумати Рустам Мўминов мамлакатдан чиқариб юборилдими, экстрадиция қилиндими ёки унга мамлакатни ўз ихтиёри билан тарк этиш имкони берилдими, дейилган саволларни жавоб қолдириб келаётган эди. Бундан ташқари, Мўминовнинг ноқонуний экстрадицияси боис танқидлар ёғилиб турган бир паллада бирин-кетин Ўзбекистон прокуратураси қўлига топширилган Абдуғани Камалиев, Абдужалил Бойматов ва яна бир неча ўзбек қочқинлари бўйича расмий сўровлар ҳам жавосиз қолмоқда. Эслатиш жоиз, ўз вақтида Россия бош прокуратураси бу шахслардан айримларини экстрадиция қилмаслик тўғрисида қарор чиқарган эди.


Умидахон қиз фарзанд кўрса, исмини нима қўйишини айтди — фото - 19 Апреля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nСуббота, 28.05.2022, 12:51\nГлавная » 2022 » Апрель » 19 » Умидахон қиз фарзанд кўрса, исмини нима қўйишини айтди — фото\nУмидахон қиз фарзанд кўрса, исмини нима қўйишини айтди — фото\nБу ҳақда ундан обуначиларидан бири сўраган\nХонанда Умидахон қиз фарзанд кўрса, унга қандай исм қўйишини айтди.\nУ Instagram’даги обуначилари билан савол-жавоб ўтказди. Шунда унга Аллоҳ насиб қилиб қиз фарзандли бўлса, қандай исм қўйиши ҳақида савол берилган. Хонанда бунга Муздалифа дея жавоб берган.\n«Ушбу сўз ҳажда вуқуф қилинадиган жойнинг номи. Унинг маъноси эса ‘яқин бўлмоқ’ ва ‘яқинда турувчи’ маъносида келади. Шунингдек, хонанда савол йўллаган инсонга раҳмат айтган», — дейди у.\nАввалроқ Умидахон вафот этган фарзанди ҳақида гапириб берганди. Унинг сўзларига кўра, иккинчи фарзанди ҳомиладорлигида, етти ойлик бўлган пайти нобуд бўлган. Умидахон ижоди тўхтаб қолишига шу воқеа сабаб бўлганини таъкидлади.\n«Турмушга чиққанимдан кейин кўпроқ оила билан бўлдим. Кейин кетма-кет ҳомиладор бўлдим. Биринчи фарзандимни дунёга келтирдим. Муҳаммадали ҳозир икки ёш-у етти ойлик. Ундан кейин қисқа фурсат ичида яна ҳомиладор бўлдим. Орада яхшигина семирдим. Иккинчи фарзандим 7 ойлик бўлганда, Аллоҳнинг иродаси билан нобуд бўлди. У ҳам ўғил фарзанд эди. Ўшандан кейин операция бўлиб гормон олдим. Ижодимнинг тўхтаб қолиши шу билан ҳам боғлиқ бўлиб қолди», — дейди хонанда.\nШунингдек, у ўғлига ўзбек эстрадасидаги қайси санъаткорга ўхшаган қизни келин қилишини айтганди. Унинг сўзларига кўра, барча дугонасига ўхшаган қизни келин қилади. Хонанда ўғлининг тақдирига ўзига ва дугоналарига ўхшаган қиз ёзилган бўлса, йўқ демаслигини айтди. Шунингдек, Умидахон Мадина Мумтоз, Зиёда, Дилсўз, Нигора ва Шахло Зоироваларни оилапарварлигини таъкидлади.\n«Ҳамма дугоналаримга ўхшаган қизларни келин қилган бўлардим. Мисол учун, айнан Мадина Мумтозга ўхшаган қизни келин қилардим. Худди ўзимга ўхшаган қизни ҳам келин қилган бўлардим. Зиёда, Дилсўз, Нигора опам, Камола опам, Шахлога ўхшаган қизларни раво кўраман. Бу тақдир. Агар пешонасига шунақа тақдир ёзилган бўлса, йўқ демайман. Кўпчилик мухлислар билмаслиги мумкин. Лекин мен биламан ҳаммаси оилапарвар», — дейди хонанда.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 48 | Добавил: Sherlaruz.CoM | Рейтинг: 0.0/0


Расмий муносабат. Сурхондарё вилояти, Ангор тумани\nБугун мамлакатимиз бўйлаб эзгу анъаналарни давом эттирган ҳолда Ўзбекистон Республикаси Президенти ташаббуси билан «Яшил макон» умуммиллий лойиҳаси доирасида кўкаламзорлаштириш ишлари олиб борилмоқда.\nВазирлик ва идоралар, бизнес-тузилма, жамоат ташкилотлари ҳамда фаол фуқаролар томонидан кўчат экиш акциялари ташкил этилмоқда.\nТаъкидлаш зарурки, кўчат экиш учун ҳудуд танланаётган вақтда, аввало ҳудуднинг иқлим шароитидан келиб чиққан ҳолда кўчат турлари, суғориш тизимининг мавжудлиги, шунингдек, парвариш қилиш масалаларига алоҳида эътибор қаратилмоқда.\nЭътиборли ОАВ вакилларининг съай-ҳаракатлари сабабли тадбирни ўтказиш давомида кўчат экиш, парвариш қилиш билан боғлиқ масалалар юзага келиши билан бирга уларни тез бартараф этиш чоралари амалга оширилмоқда.\nАтроф-муҳитга бефарқ бўлмаган ОАВ вакиллари, фуқароларга Давлат экология қўмитаси ўзининг ташаккурини билдиради.\nКуни кеча ижтимоий тармоқларда Сурхондарё вилояти Ангор туманида жойлашган «Bio Texno Eco» МЧЖ ҳудудида ташкил этилган боғда «қумга эккан кўчат» кўкариши масаласида билдирилган шубҳа асоссиз. Экология, ботаника соҳасидаги мутахассисларнинг фикрига кўра, қумли тупроққа экилган кўчат униб кетади. Шу билан бирга, бошқа чўл ҳудудларга нисбатан айнан Сурхондарё вилоятида бир неча йил аввал экилган кўчатлар унумдорлиги баланд ҳисобланади.\nШу билан бирга таъкидлаш зарурки, «Bio Texno Eco» МЧЖ томонидан 4 йилдан буён мазкур чўл ҳудуд кўкаламзорлаштирилган. Бугунги кунга қадар тадбиркор томонидан мазкур боғда 10 мингдан зиёд кўчат экилиб, парвариш қилиб келинмоқда.\nСурхондарё вилояти Ангор тумани «Bio Texno Eco» МЧЖ томонидан кўкаламзорлаштирилган ҳудуд (2021 йил, август)


Майкл Макфол: Россияга фақат ақлдан озганларгина ҳужум қилиши мумкин\n14:48 / 28.06.2015\nАҚШнинг Россияда ишлаган собиқ элчиси НАТО Россияга ҳеч қачон ҳужум қилмаслиги ҳақида фикр билдирди.\nУ ўз твиттерида ёзишича, бу мамлакатга фақатгина ақлини йўқотганларгина ҳужум уюштириши мумкин.\nСобиқ дипломат ўз навбатида НАТОда ақлини йўқотганлар йўқлигини таъкидлаб ўтган.\nУнинг фикрича, Россиянинг ғарбий чегараларида ракетага қарши ПВО C-400 мажмуаларини ўрнатишга ҳожат йўқ.\nМакфол Россия томонини ғарбий чегараларни мустаҳкамлаш орқали шов-шув кўтармасликка чақиради.\n23 июнь куни Пентагон раҳбари Бельгия ва Шарқий Европа мамлакатлари ҳудудига оғир ҳарбий техника воситалари жойлаштирилиши ҳақида маълум қилганди. У бу ҳудудларга 250та танк, ўзи ҳаракатланувчи тўплар ҳамда пиёдаларни ташиш учун ҳарбий машиналар юбориш режалаштирилганини айтган.\nМаълумот учун, Макфол 2012 йилнинг январидан 2014 йилнинг февралигача бўлган муддатда АҚШнинг Россиядаги элчиси сифатида ишлаганди. АҚШнинг собиқ бош котиби Ҳиллари Клинтон Макфол Россия ва АҚШ ўртасидаги муносабатлар илиқлашиши учун кўп хизмат қилганини таъкидлаган.\nМакфол дипломат сифатидаги фаолиятини якунлаб, сиёсатшунослик билан шуғулланиб келмоқда ва Стенфорд университетида докторлик диссертациясини ёқлашга муваффақ бўлган. У 2014 йилнинг мартидан буён NBC Universal News Group телеканалида халқаро сиёсий шарҳловчи сифатида ишламоқда.


“Мен грипп бўлдим деб ўйладим”. Дубайдан вирус юқтириб келган фуқаро касаллик қандай кечгани ҳақида гапириб берди - Darakchi\nЖАМИЯТ 03.04.2020, 07:59\nХабарингиз бор, 1 апрель куни коронавирусдан фориғ бўлган 4 нафар ҳамюртимиз Республика ихтисослаштирилган терапия ва тиббий реабилитация илмий-амалий тиббиёт марказига кузатилди.\nҚалампир.уз соғайган фуқаролардан бири БААнинг Дубай шаҳридан келган Ф.С. билан суҳбат уюштирди.\n— Фазлиддин ака, сизда коронавирус касаллиги белгилари мавжуд экани қачон маълум бўлди?\n— 14 март куни Дубайдан қайтдим. Аэропортдан тўғрои уйга келдим. Эртаси куни уйда иссиғим чиқиб, тобим қочди. Мен грипп бўлдим деб ўйладим. Иссиқ об-ҳаволи давлатда кўп сув ичганимга томоқ оғриётгандир, деган хаёлга бордим. Шундан кейин ўзим бориб текширтирдим. Шифокорлар “сизда шу касаллик аломатлари борга ўхшаяпти, вирусологияда обдон текширади” деб айтишди. Шундан сўнг, бир кун реанимацияда бўлдим. Ҳароратим ҳеч пасаймади. Доимий равишда шикофорлар назоратидан бўлганимдан сўнг иссиғим тушди. — Бу касаллик таъсирида сизда қандай ўзгаришлар бўлди?\n—Кимда қандай бўлади билмадим, лекин менда грипп билан бир хил кечди.\n— Касаллик белгилари сизда мавжудлиги ҳақида эшитганингизда қандай ҳолатга тушдингиз?\n— Энди биз оқ-қорани биладиган одамлармиз. Нима қилардик, тақдирга тан бердик. Юққан бўлса, Аллоҳ шифосини беради дея муолажага ётдик. Дардимни достон қилганим билан, уни биров тузатиб қўймайди-ку. Бир гап бўлар дедик. Босиқлик билан қабул қилдик, ваҳима қилмадик. Дард бергувчи ҳам Аллоҳ, дардни кўтаргувчи ҳам Аллоҳнинг ўзи.\n— Яқинларингиз буни қандай қабул қилди?\n— Уларда ҳам ваҳима бўлгани йўқ. Яхши бўлиб, тузалиб кетишимни тилашди.\n— Оила аъзоларингизни ҳам текширишгандир. Уларда чиқмадими?\n— Текширишди, албатта. Ким билан гаплашган бўлсангиз ҳаммасини текширади. Худога шукр, уларнинг ҳеч бирида чиқмади.\n— Муолажалар қандай ўтди?\n— Муолажаларга қаттиқ эътибор берилди. Дори-дармонлар вақтида бериб турилди. Шифокорларимиз барака топишсин, меҳнатларига рози бўлишсин. Иситма чиқса, туширадиган, юрак безовта қилса унга қарши дорилар вақтида бериб турилди.\n— Мутасаддилар бу касаллик ҳаммада ҳар хил кечаётганини айтмоқда. Кимдадир оғир, кимдадир енгил. Сизда касаллик қандай ўтди?\n— Менда ўрта ҳолатда ўтди. Оғир ҳам, енгил ҳам дея олмайман. Иситмалаш бўлди. Нафас қисиши бир марта бўлди. Дарров ёрдам беришди.\n— Дардни енгиб ўтганингиз ҳақида айтишганда қандай ҳис қилдингиз ўзингизни?\n— Менимча, ҳар қандай бемор ўзининг соғайганини эшитганда, хурсанд бўлса керак. Ҳеч ким соғайдим, деб хафа бўлмаса керак. Албатта, хурсанд бўласиз-да. “Аллоҳга ёққан тарафимиз бор экан”, деб хурсанд бўлиб турибмиз.\n— Касаллик сизда қанча давом этди?\n— Бир хафта.\n— Одамларга айтадиган гапларингиз бордир.\n— Ҳамма ўзини эҳтиёт қилсин. Шифокорларнинг айтганларини қилишсин. Бошқа нима ҳам дейман?!\nЭслатиб ўтамиз, айни пайтгача Ўзбекистонда коронавирус беморлари сони 205 нафарни ташкил этмоқда.\nБугунги кунгача эса 25 нафар бемор бутунлай тузалган эди, бироқ фарғоналик беморнинг аҳволи оғирлигича қолмоқда.


10 декабр 2019, Тошкент вақти: 02:34\nАҚШ президенти Дональд Трамп Соиповга ўлим жазоси бериш таклифини олға суришда давом этмоқда. Лекин Президентнинг бу таклифи акс таъсир қилиши мумкинлигини айтмоқда америкалик ҳуқуқшунослар.\nАйни пайтда Трамп Нью-Йоркда 31 октябрь куни террор ҳаракатини содир этган Ўзбекистон ватандоши Сайфулло Соиповни Кубадаги Гуантанамо қамоқхонасига жўнатиш фикридан воз кечди.\nСоипов Гуантанамога жўнатилмайдиган бўлди\nПрезидент Трамп 2 ноябрь куни кечқурун Твиттер саҳифасида 29 ёшли Сайфулло Соиповни АҚШнинг Кубадаги ҳарбий-денгиз базаси жойлашган минтақасидаги Гуантанамо қамоқхонасига жўнатиш фикридан воз кечганини маълум қилди.\n“Нью-Йорк террорчисини Гуантанамо қамоқхонасига жўнатишни хоҳлар эдим, бироқ амалда бу жараён федерал тизим орқали жуда кўп вақтни талаб қилади”, деб билдирган Трамп яна бир твитида Соиповга ўлим жазоси бериш таклифида собит қолаётганини ёзган.\nАҚШнинг айрим таниқли қонунчилари 1 ноябрь куни Трампни Соиповни Гуантанамо қамоқхонасига жойлаштиришга чақирган эдилар. Трамп ўшанда бу масалани ўрганаётгани айтган.\nСоипов Гуантанамо қамоқхонасига жойлаштирилиши учун президент уни “душман жанггариси” сифатида кўрилувчи қарорни қабул қилиши керак. Лекин Сайфулло Соипов АҚШга 2010 йилда грин карта билан келгани боис у одил судлов тизими доирасида АҚШ ватандошлари эга бўлган ҳуқуқлардан фойдаланишга ҳақлидир. Мана шу ҳолат ҳам унинг Гуантанамода сақланишини савол остига қўяди.\nАҚШнинг Кубадаги ҳарбий – денгиз базасида жойлашган Гуантанамо қамоқхонасида АҚШ ҳарбийлари томонидан Ироқ ва Афғонистонда асирга олинган жанггарилар сақланган.\nПрезидент Барак Обама Гуантанамо қамоқхонасини ёпиш тўғрисида кўрсатма бергани ортидан бу қамоқхонага 2008 йилдан бери янги маҳбус келтирилмаган эди.\nПрезидент Трампнинг Соиповга ўлим жазосини тайинлаш таклифи, баъзи америкалик ҳуқуқшунослар фикрича, акс таъсир қилиши мумкин.\nIndependent нашри "Ҳуқуқшунослар Трампнинг Нью-Йоркдаги террорда гумонланаётган шахсга оид твити у қилиши мумкин бўлган энг ёмон ишдир, демоқда", деган сарлавҳа остида бир неча мутахассиснинг фикрларини ёритди.\nМасалан, нью-йорклик адвокат Твиттерда бундай деб ёзди: “Жаноб Президент, у ўлимга ҳукм қилиниши лозимлигини ҳаммамиз биламиз. Бироқ бу гапни Сиз айтганингиздан кейин [Адлия департаменти учун] бу ишни амалга ошириш қийин кечади”.\nҲуқуқшунослар фикрича, Судлов тизими мустақил бўлган АҚШ шароитида президент Трампнинг чақириғи Соиповга нисбатан ўлим жазоси қўллашга эмас, аксинча қўлламасликка олиб келиши мумкин.\nФедерал Тергов бюроси Муҳаммадзоир Қодиров Нью-Йоркдаги террактдан манфаатдор шахс ҳамда Сайфулло Соиповнинг дўсти сифатида кўрилаётганини билдирди.


Расмий Анқара ЕИ билан барча келишувларни тўхтатиши мумкин\nРасмий Брюссель "икки хил сиёсат юритишдан воз кечмас экан", Туркия Европа Иттифоқи билан барча келишувларни тўхтатади. T24 телеканалининг хабар қилишича, Туркия президенти маслаҳатчиси Йигит Булут шундай баёнот берган.\nМамлакатнинг терроризмга қарши курашга оид қонунчилиги қайта кўриб чиқилмаслигини билдирган Булут, Туркиянинг ЕИга нисбатан бошқа даъволарига ойдинлик киритмаган.\nМаълумки, май ойи бошларида, Еврокомиссия Туркия фуқаролари учун виза чекловларини бекор қилиш таклифини билдирган эди. Бунинг учун, Анқара июнь ойи охиригича, ЕИнинг қолган шартларини бажариши талаб этиларди.\nБироқ президент Ражаб Тойиб Эрдўған терроризмга қарши кураш тўғрисидаги Туркия қонунчилигини ўзгартиришдан бош тортгач, 11 май куни Европа парламенти визаларни бекор қилиш бўйича муҳокамаларни тўхтатишга қарор қилди.


Андижондаги ҳуқуқ-тартибот идораларидан олинган маълумотга кўра, Фазлиддин Қосимов икки кун аввал - 9 март куни кечки пайт ўлдирилгани аниқланган:\n“1990 йилда туғилган Қосимов Фазлиддин Набиевич 9 март куни пичоқлаб ўлдирилган. Унинг баданига камида 10 марта пичоқ урилгани аниқланган. Уни ўлдириб, мурдасини сойга ташлашган. Сой суви кам бўлгани учун мурдани тўнтариб ётқизиб, устига тош солинган қопни қўйиб қўйишган. Қосимовнинг машинаси 10 март куни обед пайти топилди. Жасад эса, кеча обедда топилди”, деди ҳуқуқ-тартибот идоралари ходими исмини очиқламаслик шарти билан 12 март куни.\nҚосимовнинг қўшниларидан бирига кўра, Фазлиддин охирги бор рафиқаси билан телефонда гаплашгач, бедарак кетган:\n“Фазлиддин охирги марта 9 март куни кечки пайт соат тахминан 7 яримларда хотини билан гаплашган. У шу пайти банкдан ишдан чиқаётган бўлган ва хотинидан нима овқат қилганини сўраган. Хотини мастава қилиб, уни кутиб ўтиришганини айтган. Фазлиддин 15 минутларда уйга етиб боришини айтган. Эри ярим соатда ҳам уйга келмагач, хотини унга телефон қилган. Бу пайтда унинг телефони ўчиқ бўлган. Шундан кейин уни қидириш бошланди. Уни Ёрқишлоқ йўлидаги канал бўйида, пичоқлаб, қийнаб ўлдиришган”, деди Қосимовнинг қўшниларидан бири.\nЖалақудуқ туман Ички ишлар бўлимидан олинган маълумотга кўра, ҳодиса Қўрғонтепа туман ҳудудида содир бўлгани боис, ишни Қўрғонтепа туман ИИБси ўрганмоқда.\nҚўрғонтепа туман ИИБ ходими тергов кетаётгани боис Фазлиддин Қосимов ўлимига доир тафсилотлар очиқланмаслигини таъкидлади.\nҲуқуқ-тартибот органлари мулозимлари банк ходими ўлдирилишининг сабабларига оид қандай версиялар ўрганилаётгани тўғрисида маълумот беришни истамади.\nБироқ, Қосимовнинг ўлими бўйича, Жиноят кодексининг 97-моддаси ("Қасддан одам ўлдириш") бўйича жиноят иши очилиб, тергов-суриштирув ишлари олиб борилаётгани маълум бўлди.\nФазлиддин Қосимов “Ҳамкорбанк”нинг пластик карталар бўлимида ишлаган.\nЖалақудуқдан олинган маълумотга кўра, 12 март куни “Ҳамкорбанк”нинг нафақат Қосимов ишлаган бўлими, балки банкнинг деярли барча бўлимлари ишламаган. Шу куни хориждан юборилган пул жўнатмалари ҳам эгаларига берилмаган.\n“Ҳамкорбанк” ходимига кўра, 12 март куни банк ходимлари Қосимовнинг ўлими бўйича тергов ишида кўрсатма бериш билан банд бўлгани учун аксар бўлимлар ёпиқ бўлган.


Пайғамбаримиз алайҳиссаломнинг одоб-ахлоқлари — Исломобод\nСиз шуердасиз Бош саҳифа → Пайғамбаримиз алайҳиссаломнинг одоб-ахлоқлари\nislomobod Декабрь 16, 2016 0 Изоҳ\nБизларни пайғамбарларнинг охиргиси бўлган Муҳаммад алайҳиссаломнинг умматларидан қилган Аллоҳ таолога чексиз ҳамду-санолар бўлсин.\nҲаётларининг ҳар бир лаҳзаси биз учун ибрат манбаи бўлган ҳабибимиз ва шафоатчимиз Муҳаммад мустафо соллаллоҳу алайҳи васалламга саловоту саломлар бўлсин.\nСуюкли Пайғамбаримиз алайҳиссаломнинг одоб-ахлоқлари ҳақида сўз кетар экан албатта, у зотда барча мўмин – мусулмонлар учун гўзал ўрнак бор. Бу ҳақда Аллоҳ таоло “Аҳзоб” сурасининг 21-оятида шундай марҳамат қилади: “Батаҳқиқ, сизлар учун, Аллоҳдан ва охират кунидан умидвор бўлганлар учун ва Аллоҳни кўп зикр қилганлар учун Расулуллоҳда гўзал ўрнак бор эди.”\nДарҳақиқат, Аллоҳ таоло яратган бандалари ичида энг афзали, пайғамбарларнинг энг охиргиси ва мукаммали бўлган Муҳаммад алайҳиссаломнинг муборак ҳаётлари нафақат мусулмонлар учун балки, барча инсоният учун ўрнак эканлигига заррача ҳам шубҳа йўқ.\nПайғамбаримиз алайҳиссаломнинг каттами-кичикми, бойми-камбағалми ажратмасдилар, учраган одамга биринчи бўлиб салом берар эдилар. Ҳатто ёш болаларга ҳам олдин салом берардилар. Саломни жамиятнинг жипслигини таъминловчи омил, ўзаро меҳр-оқибат деб уқтирардилар ва бу нарсада ўзлари гўзал ўрнак кўрсатардилар.\nУ зот фақирларни ва мискинларни яхши кўрар, улар билан бирга ўтирар, касалларини кўргани борар, жанозаларига қатнашар эдилар.\nРасулуллоҳ соллаллоҳу алайҳи васаллам фақир-мискин, бева-бечораларнинг ҳолидан хабар олиб ва саҳобаларни ҳам шунга буюрар эдилар. Бева-бечоралар ва мискинлар билан бирга юриб, уларнинг ҳожатларини чиқаришда ёрдам берардилар. Аммо одамлар орасида шундай кишилар борки йўқсил, ночор одамлар билан бирга ўтириб, бирга юриш у ёқда турсин, улар билан кўришишни ўзига ор деб билади. Лекин охирги замон пайғамбари Расулуллоҳ соллаллоҳу алайҳи васаллам эса қул-чўрилар, йўқсил одамлар билан бирга ўтириб, бирга юрар ҳамда уларнинг оғирини енгил қилардилар.\nБирорта чўри кампир Расулуллоҳ соллаллоҳу алайҳи васалламнинг қўлидан ушлаб Мадинада хоҳлаган жойига бошлаб бориб, илтимосини битириши мумкин эди. У зот алайҳиссалом бундан асло бош тортмас эдилар. Пайғамбаримиз алайҳиссаломнинг бу ишлари ҳақида Анас розияллоҳу анҳудан ривоят қилинади: “Ақлида ноқислиги бор бир аёл: “Эй Аллоҳнинг Расули, сизда ҳожатим бор” деди. У зот: “Эй Умму Фалон, қайси кўчадан юрасан? Сенинг ҳожатингни равон қилай” дедилар. Сўнгра у ҳожатидан фориғ бўлгунча кўчаларнинг бирида у билан бирга кетдилар.” Муслим ривояти.\nҲадиснинг шарҳи қуйидагича: Хабарларда келишича ўша аёлнинг исми Умму Зуфар бўлиб, Хадижа онамизнинг сочларини тараб қўядиган аёл бўлган. Бир оз ақли заифроқ бу аёл Расулуллоҳ соллаллоҳу алайҳи васалламнинг ҳузурларига келиб, бир эҳтиёжи борлигини айтди. Пайғамбаримиз алайҳиссалом унинг кўнглига қараб, у юрадиган кўчага бурилиб, унинг арзини эшитиб кетаверибдилар.\nШунингдек маҳбуб Пайғамбаримиз алайҳиссалом чиройли хулқ эгаси бўлганлар. У зотнинг хулқларини таърифлашга инсон тили ожизлик қилади. Бу борада Аллоҳ таоло Ўзининг каломида шундай хитоб қилади: “Ва албатта сиз улуғ хулқдасиз.” (Қалам сураси 4-оят). Аллоҳ таоло бу ояти каримада Пайғамбаримиз алайҳиссаломнинг хулқларини улуғлик билан сифатлаб нақадар чиройли хулқ эгаси эканликларини таъкидламоқда. Мана шу оят тафсирини шарҳлаб имом Аҳмад ибн Ҳанбал шундай ривоят қилади: Оиша онамиз розияллоҳу анҳо: “Расулуллоҳ соллаллоҳу алайҳи васаллам ҳеч қачон на қўл остидаги ходимни ва на хотинни урмаганлар. Жиҳоддан бошқа жойда ҳеч нарсани қўллари билан урмаганлар. Икки ишдан бирини танлайдиган бўлсалар, гуноҳ бўлмаса, албатта осонини танлардилар. Агар гуноҳ иш бўлса, ундан узоқда бўлардилар. Ўзлари учун ҳеч қачон ўч олмаганлар. Агар Аллоҳ ҳаром қилган нарсалар содир қилинсагина, Аллоҳ учун ўч олганлар”, деган. Демак, Пайғамбаримиз алайҳиссаломнинг одоб-ахлоқлари оддий одоб-ахлоқ эмас, улуғ одоб-ахлоқдир. Одамлар Оиша розияллоҳу анҳо онамиздан у зотнинг хулқлари ҳақида сўрашганда, “Хулқлари Қуръон эди” деб жавоб берган. Яъни Муҳаммад алайҳиссалом Қуръондаги олий хулқларни ва барча яхши одоб-ахлоқларни ўзларида мужассам қилганлар. Пайғамбаримиз алайҳиссаломнинг ўзлари “Мен яхши хулқларни мукаммал қилиш учун юборилганман” деганлар.\nШунинг учун ҳам саҳобаи киромлар у зотнинг ҳар бир сўзу-амалларини, ҳаракату-ҳолатларини диққат билан кузатиб, ўрганиб борганлар ва ўзлари ҳам Пайғамбаримиз алайҳиссаломга эргашганлар. Саҳобаи киромлар кейинги авлодларга ҳам Пайғамбаримиз алайҳиссаломнинг сийратларини етказганлар.\nПайғамбаримиз алайҳиссаломга тегишли бўлган маълумотларни ўрганган ҳар бир инсофли ва ақлли киши у зотнинг барча оламларга раҳмат этиб юборилганларини тушунади.\nҲатто душманлар ичидан Пайғамбаримиз алайҳиссаломнинг сийратларини ўрганиб, Исломга кирган ва у зотнинг сийратларини инсоф билан тўғри ёритган ва ниҳоят, у зотни “Инсоният тарихида энг кўп манфаат келтирган шахс” дея таъкидлаганлар ҳам борлиги айни ҳақиқат.\nИнсониятни икки дунё саодатига эриштирувчи таълимотларни олиб келган, бутун оламга раҳмат қилиб юборилган Пайғамбаримиз алайҳиссаломга, у зотнинг гўзал ҳулқларига ва таълимотларига бутун олам қанчалик муҳтож эканлигини асримизнинг буюк ақл эгаларидан бири, забардаст инглиз мутафаккири ва ёзувчиси Бернард Шоу ўзининг “Агар Муҳаммад Пайғамбар тирик бўлганида, замонамиз муаммоларини бир пиёла чой устида ҳал қилиб қўйган бўлар эди”, деган сўзлари билан ифодалаган эди.\nАйнан бугунги кунда одамлар орасида авж олаётган келишмовчиликлар, ихтилофлар, зиддиятлар ва бошқа барча иллатлардан қутулишнинг ягона чораси бор. Бу чора эса Пайғамбаримиз алайҳиссаломнинг сийратларини ўрганишлик ва у зотга эргашишлик биландир.\nПарвардигоро, Ўзинг барчаларимизни ҳидоятингда собит қадам қил ва Пайғамбаримиз алайҳиссаломга муносиб уммат қилиб, у зотнинг сийратларини ўрганиб, у зотга эргашишни муяссар қил ва шафоатларини насиб қил.\nИброҳим ота жоме масжиди имом хатиби.\nҲамма нарсани ҳам таҳлил қилаверманг!


Ўзбекистонда 1 ноябрдан хорижда ишлаб чиқарилган алоҳида товарлар вақтинча давлат харидларида иштирок этмайди - Bukhara News\nЎзбекистонда 1 ноябрдан…\nЎзбекистонда 1 ноябрдан хорижда ишлаб чиқарилган алоҳида товарлар вақтинча давлат харидларида иштирок этмайди\nШавкат Мирзиёев 21 август куни «Маҳаллий ишлаб чиқарувчиларни қўллаб-қувватлашга доир қўшимча чора-тадбирлар тўғрисида»ги қарорни имзолади.\n2021 йил 1 январдан стратегик аҳамиятга эга хўжалик жамиятлари ва корхоналар учун товарлар (ишлар, хизматлар) харид қилишнинг алоҳида тартиблари бекор қилинади. 2020 йил 1 ноябрга қадар «cooperation.uz» порталида республикада ишлаб чиқарилаётган барча товарлар (ишлар, хизматлар)нинг техник кўрсаткичлари 10 та рақамли ТИФ ТН коди ва ишлаб чиқарувчиларга боғланиш маълумотлари билан биргаликда жойлаштирилади.\n2021 йил 1 январдан хорижий мамлакатларда хавфли маҳсулотлар ҳақида тезкор хабар бериш ахборот тизимига киритилган маҳсулотларни «эркин муомалага чиқариш учун» божхона режимига расмийлаштириш тақиқланади.\n2021 йил 1 январга қадар халқаро, минтақалараро ва хорижий стандартларни уларнинг асл тилидаги маҳсулотга талабларни ўзгартирмасдан худди шундай кўринишда қабул қилиш орқали 1995 йилгача тасдиқланган 5236 та стандарт «тартибга солувчи гилотина» усулида бекор қилинади.\nҚарор билан Давлат харидлари субъектларининг харид тизимини аудитдан ўтказиш жадвали тасдиқланди. Шунингдек, «Давлат харидлари тўғрисида»ги қонун лойиҳаси (янги таҳрирда) ишлаб чиқилади